25,000 pengunjung dijangka hadir Majlis Rumah Terbuka Malaysia Madani di Kedah

KUALA LUMPUR, 26 April - Seramai 25,000 pengunjung disasarkan hadir ke Majlis Rumah Terbuka Malaysia Madani di negeri Kedah yang bakal berlangsung pada 29 April ini.Program bertaraf nasional itu julung kali diadakan di luar kawasan Putrajaya dengan Kementerian Dalam Negeri (KDN) dipilih sebagai kementerian peneraju untuk melaksanakannya.Timbalan Ketua Setiausaha (Pengurusan) KDN, W.Husbi W.Mohd berkata, penganjuran program itu akan memberi peluang untuk rakyat di negeri-negeri terlibat bagi bertemu dan beramah mesra dengan pemimpin negara dengan lebih dekat."Apabila diadakan di luar lokasi Putrajaya, ini akan memberi peluang kepada rakyat jelata untuk bersama dengan YAB Perdana Menteri dan pada masa sama rakyat berpeluang untuk berjumpa dengan YAB Perdana Menteri secara langsung pada majlis rumah terbuka ini.

"Dari segi pengisian kita ada juga majlis pemberian duit raya dan di samping itu kita juga jemput kombo PDRM untuk bersama-sama menghiburkan tetamu kita yang hadir pada majis berkenaan," kata beliau ketika ditemui Berita RTM selepas menjadi tetamu konti Nasional FM di Angkasapuri Kota Media, di sini hari ini.

(Timbalan Ketua Setiausaha (Pengurusan) KDN, W.Husbi W.Mohd ditemu bual Berita RTMselepas menjadi tetamu konti Nasional FM di Angkasapuri Kota Media, Kuala Lumpur)

Tambahnya, program tersebut turut dilaksana dengan kerjasama kerajaan negeri dan kerajaan persekutuan yang mengalu-alukan kehadiran semua pihak tanpa mengira latar belakang politik. Program tersebut akan berlangsung di Hotel Raia, Alor Setar bermula pukul 10.00 pagi hingga 2.00 petang.


SUNGAI PETANI, 26 April- Seorang lelaki maut selepas kereta yang dinaiki dihempap sebatang pokok yang tumbang dalam kejadian ribut di sini malam tadi. Kejadian berlaku di hadapan Hospital Sultan Abdul Halim, Sungai Petani kira-kira pukul 8.42 malam. Jabatan Bomba dan penyelamat negeri dalam kenyataanya, mangsa Karthigesu a/l Subramaniam, 52 tahun maut di lokasi kejadian akibat tersepit di dalam kenderaannya. Anggota bersama sebuah jentera bomba dari Balai Bomba dan Penyelamat (BBP) Amanjaya bergegas ke lokasi kejadian dan berjaya mengeluarkan mangsa. Sebelum itu, jentera bomba dan penyelamat mengalami kesukaran kerana tiang elektrik turut tumbang dan merentangi jalan raya. Komander operasi juga melaporkan terdapat lebih 10 pokok tumbang di kawasan sekitar kejadian yang menyebabkan banyak kenderaan mengalami kerosakan. Selain itu, terdapat enam buah kenderaan lain turut mengalami kerosakan akibat dihempap pokok yang tumbang. Operasi menebang dan  mengalihkan pokok tumbang dijalankan dengan bantuan agensi-agensi lain termasuk Majlis Perbandaran Sungai Petani, Jabatan Pertahanan Awam Malaysia (JPAM) dan anggotan Pasukan Bomba Sukarela (PBS).

(Seorang lelaki maut dihempap sebatang pokok yang tumbang)


Sebar kasih sayang sesama insan, perkukuh perpaduan ummah

KANGAR, 26 April - Pemangku Raja Perlis, Tuanku Syed Faizuddin Putra Jamalullail menitahkan umat Islam untuk mempraktikkan amalan menyebarkan kasih sayang sesama Muslim dan masyarakat bagi membentuk perpaduan ummah yang lebih kukuh dan erat. Titah baginda, umat Islam perlu hidup bermasyarakat kerana dengan perpaduan serta muafakat inilah akan terhasilnya kasih sayang, saling menghormati dan mengambil berat antara satu sama lain. "Dengan adanya rasa kasih sayang, manusia memperolehi kedamaian, keamanan dan rasa empati terhadap orang lain serta mendorong manusia untuk membantu meringankan penderitaan yang dialami orang lain.

(Pemangku Raja Perlis, Tuanku Syed Faizuddin Putra Jamalullail berkenan menyerahkan sumbangan agihan zakat MAIPs kepada seramai 20 orang asnaf terpilih)

"Sebaliknya, tanpa kasih sayang, manusia akan mementingkan diri sendiri, bersikap tertutup, tidak peka, tidak memikirkan kepentingan orang lain dan sebagainya,"Demikian titah baginda ketika menyempurnakan Program Hijrah Minda MAIPs di Masjid Tun Abdul Razak Repoh, di sini.Tuanku Syed Faizuddin juga merangkap Yang DiPertua Majlis Agama Islam Dan Adat Istiadat Melayu Perlis (MAIPs) turut berkenan menyerahkan sumbangan agihan zakat MAIPs kepada seramai 20 orang asnaf terpilih dalam kalangan anak kariah masjid berkenaan.


Penganjuran rumah terbuka Aidilfitri erat silaturahim, kukuh perpaduan

KANGAR, 26 April - Penganjuran rumah terbuka sempena sambutan Hari Raya Aidilfitri satu pendekatan bagi mengeratkan silaturahim dan memperkukuh perpaduan antara satu sama lain.Selain itu turut berperanan bagi merapatkan hubungan antara pemimpin dengan rakyat dan mengetengahkan konsep berkongsi rezeki.Bagi Ketua Wanita UMNO Bahagian Kangar, Azihani Ali, tradisi rumah terbuka dilaksanakan saban tahun ketika Aidilfitri namun tidak dibuat sejak dua tahun kebelakangan ini disebabkan penularan COVID-19.Menerusi majlis seperti ini perpaduan kaum dapat diperkukuhkan melalui budaya kunjung-mengunjung dan hormat menghormati antara satu sama lain selain dapat merangka pelbagai aktiviti untuk kepentingan bersama.

(Ketua Wanita UMNO Bahagian Kangar, Azihani Ali ditemu bual Berita RTM pada Rumah Terbuka Aidilfitri anjuran Wanita UMNO Bahagian Kangar di Kampung Alor Lanchang, Jejawi, Kangar)

"Dan kita tak buatlah di dewan, saya buat di rumah saya dalam kampung di Kampung Alor Lanchang, Jejawi supaya kawan-kawan dapat datang dan meninjau keadaan sekitar kawasan kampung, berhari raya, makan pun makanan kampung, ketupat, nasi himpit, pulut seri muka, macam-macam ada serba sedikit kami makan dan tadi Alhamdulillah, Ketua Bahagian kami Datuk Dr Fathul Bari Mat Jahya sempat juga untuk bersama-sama dengan kita,"Beliau memaklumkannya pada program Rumah Terbuka Aidilfitri anjuran Wanita UMNO Bahagian Kangar di Kampung Alor Lanchang, Jejawi, di sini.Majlis rumah terbuka sebegini juga dapat meningkatkan lagi kemesraan antara rakyat dengan pemimpin dimana kestabilan dan kemakmuran dikecapi hasil kerjasama semua kaum membolehkan setiap perayaan disambut bersama.


Ribuan ikan mati, kerajaan Melaka cadang anjur festival memancing

TAMAN REMPAH, 26 April - Kerajaan negeri Melaka bercadang menganjurkan Festival Memancing dan Masakan di sepanjang Sungai Melaka pada bulan Mac 2024. Menurut Ketua Menterinya, Datuk Seri Ab Rauf Yusoh, ia dianggap langkah terbaik bagi menangani isu ribuan ikan mati saban tahun di sungai berkenaan. "Jadi saya dapat maklum balas bahawa kejadian ini telah dilihat beberapa tahun kebelakangan ini atas sebab perubahan iklim dan atas sebab paras pasir sungai lebih rendah daripada laut, jadi kita cadangkan kepada Exco Pelancongan dan Warisan sebelum menjelang bulan 4 tahun depan kita akan menganjurkan pesta memancing dan memasak ikan sungai sebelum bulan 4, sempena Tahun Melawat Melaka, kita akan buka pada orang ramai sama-sama meraikan pesta memancing ikan sungai ni pada bulan 3 tahun hadapan, kita akan dapat membantu menyelamatkan ikan-ikan ini daripada fenomena yang berlaku sebelum ini,"

(Ketua Menteri Melaka, Datuk Seri Ab Rauf Yusoh bercakap pada sidang media selepas meninjau  Sg Melaka, susulan kejadian lebih lima tan bangkai ikan bersaiz kecil terapung di sungai berkenaan)

Beliau ditemui media selepas meninjau Sungai Melaka, di sini, susulan kejadian lebih lima tan bangkai ikan bersaiz kecil terapung di sungai berkenaan sejak Ahad lalu. Jelas Ab Rauf, fenomena yang sering berlaku antara 21 hingga 23 April setiap tahun itu bukan suatu pencemaran sebaliknya akibat perubahan cuaca yang ketara hingga menyebabkan air Sungai Melaka dimasuki air laut.


Industri penerbangan berperanan penting ketika bencana alam dan krisis kemanusiaan

KUALA LUMPUR, 26 April- Persatuan Pengangkutan Udara Antarabangsa (IATA) mengingatkan pihak berkepentingan akan peranan penting yang dimainkan oleh industri penerbangan pada masa berlakunya bencana alam dan krisis kemanusiaan.Ketua Pengarahnya Willie Walsh berkata, "industri penerbangan sentiasa bersedia membantu ketika krisis berlaku."Jelas beliau, "saluran hubungan penting untuk membawa bantuan dan pasukan penyelamat ke tempat yang dilanda bencana contohnya seperti kejadian gempa bumi di Turkiye dan Syria baru-baru ini."Selain itu, syarikat penerbangan membantu menyelamatkan nyawa selepas berlaku gempa bumi, dan membantu mempercepat pemulihan dengan penghantaran kargo penting.Walsh berkata, meskipun tiada penjadualan menyeluruh berkaitan sokongan yang disediakan syarikat penerbangan, kira-kira 29 syarikat penerbangan utama yang menyediakan penerbangan ke pasaran Turkiye membantu menghantar lebih 3,500 tan bantuan dari lebih 90 negara.Syarikat penerbangan juga mengendalikan lebih 350 penerbangan bantuan dan penghantaran pulang dan menyediakan pengangkutan kepada lebih 130,000 anggota penyelamat di seluruh dunia.


Pendaftaran kemasukan Tahun Satu sesi 2024/2025 bermula 2 Mei hingga 30 Jun

KUALA LUMPUR, 26 April- Pendaftaran kemasukan kanak-kanak Tahun Satu bagi kalendar akademik sesi 2024/2025 bermula pada 2 Mei hingga 30 Jun ini.Kementerian Pendidikan (KPM) menerusi hantaran di Facebook memaklumkan, "pendaftaran secara dalam talian itu boleh dibuat melalui Modul Pengurusan Awam Sistem Bersepadu KPM (MOEIS) di laman sesawang idme.moe.gov.my."Menurut hantaran itu, "kanak-kanak yang layak memohon adalah warganegara Malaysia yang lahir dari 2 Januari 2017 hingga 1 Januari 2018."Langkah-langkah pendaftaran turut dikongsikan dalam hantaran tersebut.

(Pendaftaran kemasukan kanak-kanak ke Tahun 1 kalendar akademik sesi 2024/2025)


Tanah runtuh di MACA tiada tanda-tanda faktor semulajadi

KUALA LUMPUR, 26 April- Menteri Kerja Raya Alexander Nanta Linggi berkata, "tiada tanda-tanda faktor semulajadi yang dikenal pasti menyebabkan runtuhan di di hadapan Akademi Pencegahan Rasuah Malaysia (MACA)," di Persiaran Tunku Syed Sirajuddin, pada 1.30 tengah hari semalam.Beliau melalui facebook rasminya berkata, "Cawangan Kejuruteraan Cerun Jabatan Kerja Raya, telah turun ke lokasi dan menjalankan siasatan."Siasatan awal mendapati, kebocoran paip air bawah tanah berkemungkinan menyumbang kepada insiden berkenaan."Bagaimanapun, JKR sedang menjalankan siasatan lanjut dan terperinci.Beliau menasihatkan, "semua pihak agar bekerjasama mematuhi arahan pihak berkuasa bagi mengelakkan kejadian tidak diingini."Sementara itu, Kakitangan Institut Integriti Malaysia (IIM) diarah bekerja dari rumah.Kenyataan IIM malam tadi memaklumkan, arahan itu dibuat atas faktor keselamatan dan berkuat kuasa sehingga satu tempoh yang akan dimaklumkan kelak. IIM juga sedang bekerjasama dengan pihak-pihak berkuasa dalam kerja-kerja pemantauan di kawasan terlibat.

(Tangkap layar FB Alexander Nanta Linggi)


Kakitangan IIM diarah bekerja dari rumah susulan tanah runtuh

KUALA LUMPUR, 26 April- Kakitangan Institut Integriti Malaysia (IIM) diarah bekerja dari rumah susulan kejadian tanah runtuh yang berlaku berhampiran Akademi Pencegahan Rasuah Malaysia (MACA) dan institut semalam.Menurut kenyataan IIM, arahan berkenaan dibuat atas faktor keselamatan dan berkuat kuasa sehingga satu tempoh yang akan dimaklumkan kelak. “IIM sedang bekerjasama dengan pihak-pihak berkuasa dalam kerja-kerja pemantauan di kawasan terlibat. Orang ramai juga boleh melayari laman sesawang IIM (www.iim.gov.my) dan media-media sosial IIM untuk maklumat terkini,” menurut kenyataan itu.

(Anggota Angkatan Pertahanan Awam Malaysia (APM) memeriksa keadaan tanah runtuh yang berlaku semalam / Foto BERNAMA)

Dalam kejadian pukul 1.30 tengah hari semalam, 76 petugas pentadbiran MACA dan IIM berdepan detik cemas apabila runtuhan tanah berlaku di kawasan tersebut.Bagaimanapun kesemua mereka tidak mengalami kecederaan.


76 individu terselamat insiden tanah runtuh Akademi SPRM

KUALA LUMPUR, 25 April- 76 individu yang terdiri 38 pegawai di Akademi Pencegahan Rasuah Malaysia (MACA) dan 38 pekerja di Institusi Integriti Malaysia diarah meninggalkan bangunan itu susulan kejadian tanah runtuh tengah hari tadi.Bagaimanapun, kesemua mangsa dilapor selamat dan tiada kemalangan jiwa berlaku.Kejadian berlaku di hadapan pintu masuk bangunan Akademi SPRM sehingga meruntuhkan sebuah pondok kawalan, dengan runtuhan dianggarkan membabitkan keluasan 30 x 60 meter persegi.Menurut Ketua Polis Daerah Sentul, Asisten Komisioner Beh Eng Lai, Pusat Kawalan Tempat Kejadian (PKTK) mula beroperasi selama 24 jam di kawasan kejadian."Untuk hari ini sahaja seramai lebih 30 anggota Polis Diraja Malaysia (PDRM) dan Jabatan Bomba dan Penyelamat Malaysia (JBPM) yang bertugas di sini dan kami sentiasa berhati-hati kerana pergerakan tanah masih berlaku manakala cuaca juga tidak begitu baik apabila hujan lebat sejak petang tadi."Siasatan awal Forensik Jabatan Kerja Raya mendapati tanah runtuh tersebut berpunca daripada takungan air di luar pagar bangunan dan kesan pecahan saluran air dalam bangunan tersebut."Kongsinya, terdapat beberapa kenderaan masih terperangkap di dalam kawasan kejadian. "Ketika ini pihak Dewan Bandaraya Kuala Lumpur (DBKL), Jabatan Kerja Raya (JKR) dan Syabas telah dimaklumkan untuk tindakan selanjutnya."


MACA dikosongkan, 45 orang selamat dipindahkan

KUALA LUMPUR, 25 April - Akademi Pencegahan Rasuah Malaysia (MACA) telah mengosongkan seluruh kawasan akademi tersebut dengan memindahkan seramai 45 orang susulan kejadian tanah runtuh di pintu masuk utamanya kira-kira pukul 1.00 tengah tadi.MACA mengesahkan 45 orang termasuk 22 pegawai, 16 pekerja pembersihan dan tujuh orang penghuni kuarters (keluarga pegawai) selamat dipindahkan daripada bangunan MACA."Pengosongan tersebut adalah atas nasihat pihak bomba dan akan berlangsung sehingga kawasan terlibat diisytiharkan selamat."Ketika ini, pihak MACA turut bersedia dengan arahan lanjut pihak berkuasa serta akan membuat pemakluman dari semasa ke semasa," kata Suruhanjaya Pencegahan Rasuah Malaysia (SPRM) dalam kenyataanya.

Sehubungan itu, pihak MACA memohon orang ramai agar tidak membuat sebarang spekulasi dan memberi ruang kepada pihak berkuasa untuk menjalankan siasatan lanjut bagi mengenalpasti punca kejadian tanah runtuh tersebut.


Suami isteri ditahan disyaki edar dadah

HILIR PERAK, 25 April- Sepasang suami isteri yang baru melangsungkan perkahwinan semalam, ditahan polis selepas disyaki mengedar dadah dianggar bernilai RM77,000 di Langkap, Perak.Penahanan suspek berusia 23 dan 24 tahun itu dibuat sepasukan polis dari Bahagian Siasatan Jenayah Narkotik, Ibu Pejabat Polis (IPD) Hilir Perak, 12.30 tengah hari tadi.Ketua Polis Daerah Hilir Perak, ACP Ahmad Adnan Basri menerusi kenyataan berkata, "suspek ditahan ketika berada di dalam sebuah kereta di kawasan parkir masjid dan dipercayai sedang menunggu pembeli."Pemeriksaan lanjut ke atas kenderaan menjumpai sebuah beg pakaian mengandungi 20 bungkus plastik berisi bahan disyaki dadah jenis heroin dengan anggaran berat 9.268 kilogram.Dadah yang dirampas dipercayai untuk diedarkan ke luar daerah Hilir Perak dan mampu menampung kegunaan 10,000 penagih.Kedua-dua suspek positif dadah jenis syabu selain turut mempunyai rekod jenayah lampau berkaitan dadah.Kes disiasat di bawah Seksyen 39B Akta Dadah Berbahaya 1952 dan Seksyen 15(1)(a) Akta Dadah Berbahaya 1952.Pasangan berkenaan direman bermula Rabu bagi membantu siasatan.


Kuota internet tambahan terima respons positif

SEREMBAN, 25 April- Kuota internet tambahan bagi pengguna pakej prabayar sempena Aidilfitri mendapat respons positif daripada orang ramai.Tinjauan RTM mendapati mereka memperoleh manfaat menerusi inisiatif yang dilaksanakan oleh Kementerian Komunikasi dan Digital (KKD) melalui Suruhanjaya Komunikasi dan Multimedia (SKMM) dengan syarikat penyedia perkhidmatan telekomunikasi.Selain panggilan video, pengguna juga berkesempatan untuk berkongsi momen Hari Raya Aidilfitri dengan rakan menerusi platform media sosial.Bagi penjawat awam Zaini Norsal, "ia merupakan satu inisiatif yang bagus terutama untuk golongan B40 terutamanya keluarga yang jauh. Jadi mereka boleh gunakan data yang diberi untuk berhubung secara di alam maya."Menurut Muhammad Khaidir Abdul Razak pula, "bila musim perayaan ini bantuan tambahan kuota itu memang diperlukan sebab ramai yang akan berkongsi momen Aidilfitri di media sosial."Selain itu, bagi perkeja swasta Nadzatul Nadia Abdul Rashid, "saya rasa ini sangat bermanfaat sebab kita banyak penggunaan data yang banyak semasa musim perayaan ini. Jadi, kita sangat memerlukan internet dekat Aidilfitri."Terdahulu media melaporkan inisiatif itu dilaksana bagi tempoh tertentu hingga 31 Mei ini.


Tanah runtuh di hadapan Akademi SPRM

KUALA LUMPUR, 25 April - Seramai 76 petugas pentadbiran Akademi Pencegahan Rasuah Malaysia (MACA) dan Institut Integriti Malaysia di Persiaran Tuanku Syed Sirajuddin di sini berdepan detik cemas selepas berlaku runtuhan tanah di kawasan itu hari ini.Komander Operasi Balai Bomba dan Penyelamat Sentul E. Yogeswaran berkata lapan anggota bergegas ke lokasi kejadian selepas pihaknya menerima panggilan kecemasan pada 1.54 tengah hari."Terdapat tanah runtuh di hadapan pintu masuk akademi milik Suruhanjaya Pencegahan Rasuah Malaysia (SPRM) itu dan meruntuhkan sebuah pondok kawalan. Keluasan tanah runtuh dianggarkan 30.48 x 36.57 meter persegi.

(Keadaan tanah runtuh di hadapan pintu masuk akademi milik SPRM)

"Mangsa seramai 76 orang terdiri daripada 36 lelaki dan 40 wanita itu tidak mengalami sebarang kecederaan dan dipindahkan ke tempat selamat,” katanya dalam kenyataan.Beliau berkata unit cerun Dewan Bandaraya Kuala Lumpur, Syarikat Bekalan Air Selangor dan Jabatan Kerja Raya berada di lokasi untuk tindakan selanjutnya.Berdasarkan maklumat awal pada masa ini, pergerakan tanah dilaporkan masih berlaku dipercayai akibat paip pecah. - BERNAMA


Inap Desa MyKampung terima tempahan menggalakkan

BESERI, 25 April- Sambutan Hari Raya Aidilfitri kali ini berserta cuti yang panjang menjadi sumber pendapatan berlipat ganda buat pengusaha inap desa berikutan tempahan diterima begitu menggalakkan.Antaranya ialah Inap Desa MyKampung, Beseri salah satu inap desa yang menjadi pilihan perantau setiap kali pulang berhari raya ke kampung halaman di Perlis.Bagi Penyelaras Inap Desa MyKampung Beseri Perlis, Mohd Izwan Izhar Haris, inap desa ini mula beroperasi sejak tahun 2007 yang menawarkan sembilan buah Inap Desa dengan kapasiti sebanyak 27 buah bilik untuk keperluan pelanggan.Untuk Aidilfitri, kebiasaan tempahan dibuat sebulan lebih awal dan penuh sepanjang minggu Aidilfitri dengan harga ditawarkan antara RM100.00 hingga RM120.00 semalam bagi sebuah bilik, manakala RM170.00 hingga RM270.00 bagi sebuah rumah.Menurut Penyelaras Inap DesaMy Kampung Mohd Izwan Izhar Haris keunikan di inap desa ini, "disebabkan suasana kampung, dan disebabkan itu kita namakan dia Inap Desa MyKampung."MyKampung itu lebih kepada macam dialek Melayu macam kedengaran macam 'Mai Kampung', datanglah ke sini. Jadi orang luar bila Aidilfitri tempah awal untuk menginap di sini."Bagi pengunjung, rumah keluarga yang sempit dan tidak dapat menampung jumlah yang ramai menyebabkan mereka tinggal di inap desa berdekatan.Pelanggan yang ditemui RTM Ahmad Yaacob, dia lebih memilih untuk tinggal di inap desa disebabkan keluarga yang ramai, "saya juga juga selalu berurusan di sekitar Pulau Pinang, Perak dan Perlis. Jadi apabila pulang ke kampung di Perlis, saya tidak mahu menyusahkan orang tua. Adik-beradik pun ramai."Selain penduduk tempatan yang menyewa Inap Desa MyKampung, ia turut menjadi persinggahan pelancong asing yang berkunjung ke Perlis.


Jenazah 6 mangsa kemalangan di kilometer 153 Jalan Jerangau Jabor, selamat dikebumikan

KUALA NERUS, 25 April  - Jenazah enam mangsa kemalangan di kilometer 153 Jalan Jerangau Jabor dekat Bandar Ceneh Baru Kemaman petang semalam, selamat dikebumikan hari ini.Tuan Yah Dollah  61 tahun serta Rosliza Mat Hussin 38 tahun selamat dikebumikan kira- kira 7.00 pagi tadi di Tanah Perkuburan Islam Kampung Cabang 3, Jabi Besut.Sementara itu, jenazah Nor Nadia Natasha Abu Bakar, 22 tahun dan anak perempuannya Nor Syafinaz Naura Saiful Azwan tiga tahun selamat dikebumikan dalam satu liang lahad di Tanah perkuburan Islam Felda Keratong 1, Rompin Pahang pukul 10.45 pagi tadi.Terdahulu kedua-dua jenazah tiba ke kediaman di Felda Keratong 1, pada pukul 9.00 pagi dari Kemaman.Jenazah Nur Alisha Mardiah Mohammad Ubaidillah Zikri dua tahun serta Abdul Halim Ismail, 71 pula telah selamat dikebumikan Tanah Perkuburan Islam Padang Polis Batu Rakit kira-kira 12.45 tengah hari.

(Kedua-dua jenazah dibawa pulang ke kediaman mereka di Kampung Pengkalan Atapuntuk disolatkan sejurus tiba dari Unit Forensik Hospital Kemaman)

Insiden semalam membabitkan dua kenderaan jenis Proton Persona yang menyebabkan empat mangsa maut dilokasi kejadian manakala dua lagi meninggal dunia Ketika menerima rawatan di Hospital Kemaman.

Insiden itu dipercayai berlaku apabila salah sebuah kereta berkenaan dikatakan hilang kawalan  sebelum bertembung dengan sebuah lagi kereta yang datang dari arah bertentangan.


Lawatan Khas Aidilfitri 2023 Penjara Kajang: Lebih 500 banduan bertemu ahli keluarga

KAJANG, 25 April- Lebih 500 banduan di Penjara Kajang dibenar bertemu ahli keluarga sejak semalam, sempena sambutan Hari Raya Aidilfitri.Suasana pilu dan hiba menyelubungi apabila mendengarkan perbualan antara penghuni bersama keluarga.Pertemuan yang penuh emosi dengan air mata itu direalisasikan menerusi Lawatan Khas Aidilfitri 2023 di Penjara Kajang.Dipisahkan dengan dinding kaca dan hanya berbicara menerusi telefon, jelas terpancar keceriaan diwajah mereka menerima kunjungan orang tersayang.Bagi Muhammad Sabri, pertemuan bersama abangnya cukup bermakna selepas hampir lapan tahun tidak bersua."Sudah hampir lapan tahun saya tidak bersemuka dengan dia, kalau boleh saya nak peluk namun dihalang cermin kaca,"Saya lihat dia termenung namun banyak perkara yang saya ceritakan kepadanya," jelas Sabri.Seorang bapa turut mengakui teruja dapat bertemu dengan anaknya selepas hampir dua tahun tidak berjumpa pada perayaan Aidilfitir ekoran pandemik COVID-19."Sebagai bapak kita redha dan kita harap dia tidak akan mengulangi kesalaham sama. Kita kena terima hakikat,"Namun saya percaya apabila dia masuk ke dalam penjara, ramai yang boleh membimbingnya untuk mengenal baik dan buruk."Bagi Sofea (bukan nama sebenar), mengakui terkilan dengan berita bekas suaminya dimasukkan ke penjara, namun perlu kuat demi anak-anak tersayang."Kita hanya mampu berdoa supaya Allah membuka hatinya untuk berubah demi anak-anak dan diri sendiri,"Sementera itu, Ketua Inspektor Penjara Kajang, Zameri Daud memberitahu, pihaknya sentiasa mengalu-alukan kehadiran pelawat bertemu penguninya.Ia penting bagi membantu memulihkan semangat dan sokongan kepada mereka untuk meneruskan kehidupan.

"Kami mengharapkan lebih ramai ahli keluarga untuk datang melawat banduan demi memberi sokongan kepada mereka secara bersemuka,"Malah pada pertemuan kali ini kami lebih bersiap sedia menerima jumlah pengunjung yang ramai dengan menambah jumlah petugas ketika perayaan Aidilfitri," katanya di sini.Pihaknya turut melaksana sistem tempahan janji temu bagi mempercepat urusan lawatan."Sebelum ini proses lawatan mengambil masa lama kerana perlu memanggil satu persatu banduan dari sel, namun menerusi sistem tempahan mereka boleh bersida lebih awal," tambahnya.Pada 14 April lalu Jabatan Penjara mengumumkan kebenaran keluarga semua penghuni penjara dibenarkan membuat lawatan perjumpaan sempena sambutan Aidilfitri pada Hari Raya ketiga dan keempat.Semua lawatan berkenaan melibatkan Pusat Pemulihan Akhlak, Pusat Pemulihan Khas, Tempat Tahanan Khas dan Sekolah Henry Gurney dengan memberi keutamaan lawatan diberi kepada penghuni beragama Islam.Selain kaedah bersemuka, perjumpaan secara dalam talian (panggilan video) juga dibenarkan iaitu pada 26 hingga 28 April ini.


Kapasiti efektif dua empangan di Pulau Pinang menyusut

KUALA LUMPUR, 25 April - Kapasiti efektif dua empangan di Pulau Pinang telah menyusut sejak 1 Januari lalu.Empangan Air Itam dan Empangan Teluk Bahang, masing-masing mencatatkan pengurangan kapasiti efektif 37.7-peratus dan 15.4-peratus.Ini susulan kadar hujan yang rendah di kawasan tadahan air, selain permintaan bekalan tinggi di negeri itu.Perbadanan Bekalan Air Pulau Pinang Sendirian Berhad (PBA) menyatakan, kapasiti efektif Empangan Air Hitam yang dicatat semalam ialah 44.8-peratus."Pada 1 Januari lalu, kapasitinya, 82.5-peratus. Empangan Teluk Bahang catat kapasiti efektif 48.6-peratus, berbanding 64-peratus, bagi tempoh sama," kata PBA. Penduduk negeri digesa laksana langkah jimatkan penggunaan air.Setakat Februari 2023, penggunaan air domestik di Pulau Pinang meningkat kepada 994 juta liter sehari berbanding 868-juta liter sehari, sepanjang tahun lalu. Sebagai mendorong hujan lebat di kawasan tadahan air dua empangan berkenaan, operasi pembenihan awan akan dilaksana di seluruh Pulau Pinang.

MET Malaysia mengesyorkan fasa pertama operasi dijalankan sembilan hari mulai Sabtu ini oleh Tentera Udara Diraja Malaysia (TUDM).Peruntukan sebanyak RM400,000 disediakan kerajaan negeri bagi tujuan itu dan PBA turut berterima kasih kepada Agensi Pengurusan Bencana Negara (NADMA) atas bantuan memudahkan operasi pembenihan awan.


Lelaki disyaki hina Sultan Johor direman empat hari

KUALA LUMPUR, 25 April - Lelaki yang ditahan semalam kerana disyaki membuat hantaran berbaur penghinaan terhadap Sultan Johor Sultan Ibrahim Almarhum Sultan Iskandar melalui media sosial, direman empat hari bermula hari ini.Setiausaha Polis Malaysia Datuk Noorsiah Mohd Saaduddin dalam satu kenyataan memaklumkan, suspek berusia 35 tahun itu, direman hingga Jumaat ini selepas permohonan dibuat mengikut Seksyen 117 Kanun Tatacara Jenayah."Kes dikendalikan Unit Siasatan Jenayah Terkelas, Bahagian D5, Jabatan Siasatan Jenayah Bukit Aman," katanya.Semalam, polis menahan lelaki terbabit di sebuah rumah di Puchong, Selangor dan merampas satu telefon bimbit jenama Samsung serta sekeping kad sim jenama redONE. (Artikel berkaitan Lelaki ditahan hina Sultan Johor di media sosial)Noorsiah dalam kenyataannya semalam berkata, lelaki terbabit dipercayai memuat naik hantaran berunsur penghinaan terhadap Sultan Johor menerusi akaun Facebook 'Indera Mulia' pada Khamis lepas.

Kes disiasat mengikut Seksyen 4(1) Akta Hasutan 1948 kerana mendatangkan kebencian atau penghinaan terhadap mana-mana raja atau kerajaan serta Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.


Anak bongsu mangsa kemalangan di Kilometer 153 Jalan Jerangau – Jabor, kritikal

ROMPIN, 25 April - Anak bongsu mangsa kemalangan di Kilometer 153 Jalan Jerangau-Jabor di Cheneh semalam, Nor Nadia Natasha Abu Bakar, 22 tahun kini kritikal di Hospital Sultanah Nur Zahirah, Kuala Terengganu.Mangsa, Nur Syafana Nasha Saiful Azwan berusia dua tahun kini dijaga oleh neneknya, Nik Hasni Mohd Noor berusia 52 tahun di hospital tersebut."Macam tadi...mengenai anak arwah yang bongsu itu kami pun dapat maklumat lebih kurang dalam '50-50' terlalu banyak komplikasi dalam badan..macam paru-paru, otak, dia kaki kiri kanan..patah teruk lah. Tetapi baru setahun lebih kan, kami pun redha dengan apa yang berlaku ..Insya-Allah kami akan tabah," kata ibu saudara, Chumainun Ariffin.Menurut adik mangsa, Mohd Nor Ikhwan Abu Bakar, ketika kejadian kakaknya sekeluarga dalam perjalanan balik ke Felda Keratong 1, di sini. "Semalam, petang semalam daripada Terengganu nak ke Pahang tiba-tiba suami akak ni khabar akak kita kata..kakak dah tiada dengan anak.. sedih lah.. dalam kereta tu ada anak dia dua orang, makcik dia seorang. Seorang lagi kritikal di Kuala Terengganu," kata Nor Ikhwan.

Sementara itu, jenazah Nor Nadia Natasha Abu Bakar, 22, dan anak perempuannya Nor Syafinaz Naura Saiful Azwan, berusia tiga tahun selamat dikebumikan dalam satu liang lahad di Tanah perkuburan Islam Felda Keratong 1, Rompin Pahang pada pukul 10.45 pagi tadi.Kedua-dua jenazah tiba ke kediaman di Felda keratong Satu pada pukul 9.00 pagi dan disembahyangkan di kediaman sama.


Jerebu : Orang ramai dinasihat sentiasa waspada

KUALA LUMPUR, 25 April- Orang ramai dinasihat untuk sentiasa berwaspada dan tidak mengambil mudah kesan jerebu kepada kesihatan diri ketika musim perayaan.Pakar Kesihatan Pekerjaan dan Perubatan Am Dr Hanafiah Bashirun berkata, "cuaca berjerebu boleh membawa kepada masalah gangguan pernafasan terutama pada golongan berisiko yang mempunyai penyakit jantung, asma, dan radang paru-paru."Sepanjang musim perayaan ini tidak digalakkan untuk kita melakukan aktiviti luar bagunan supaya kita tidak mendedahkan risiko kepada jerebu di udara. Selain itu, kalau aktiviti tersebut perlu dilakukan, digalakkan untuk memakai pelitup muka untuk mengurangkan risiko menyedut debuan-debuan udara yang tercemar yang menyebabkan jerebu berlaku," katanya di sini.Tambahnya, aktiviti pembakaran bunga api dan mercun juga harus dielakkan kerana ia turut menyumbang kepada pembebasan bahan-bahan tercemar ke udara seterusnya memburukkan lagi keadaan jerebu.Cuaca panas yang melanda semenanjung Malaysia ketika ini menyebabkan beberapa lokasi menunjukkan bacaan Indeks Pencemaran Udara (IPU) pada paras tidak sihat.


Elak keluar rumah sekiranya tiada keperluan

JOHOR BAHRU, 25 April- Jerebu boleh menyebabkan gejala seperti Influenza-Like-Illness (ILI) iaitu batuk, sakit tekak dan hidung berair tanpa demam.Jerebu juga boleh menyebabkan sukar bernafas, sakit dada, mata pedih dan berair serta kulit gatal.Justeru, Exco Kesihatan dan Perpaduan Johor Ling Tian Soon menyarankan individu supaya, "elakkan keluar rumah jika tiada keperluan, memastikan udara dalam rumah bersih daripada pencemaran udara selain minum air kosong dengan banyak."Mereka yang bergejala semakin teruk perlu segera mendapatkan rawatan.Individu turut disaran mengamalkan etika batuk atau bersin yang baik, elak kawasan padat dan digalak mendapat pelalian vaksinasi influenza.Kerajaan Johor dan Jabatan Kesihatan negeri akan terus memantau situasi dan tren kes-kes penyakit berkaitan jerebu.


Boy Iman, tiga individu didakwa tipu wanita

(Boy Iman (tengah) antara tiga individu didakwa di Mahkamah Majistret kerana menipu penganjuran festival raya Hooray X Fest di WTCKL, hari ini)

KUALA LUMPUR, 25 APRIL- Pelakon, Boy Iman dan tiga individu lain dihadapkan ke Mahkamah Majistret di sini, hari ini atas pertuduhan menipu seorang wanita berhubung penganjuran satu program festival raya, minggu lalu.Boy Iman atau nama sebenarnya Noruliman A Rahman, Norazah Sahud, Norzana Rapie dan Nor Azmi Jantan mengaku tidak bersalah terhadap pertuduhan itu.Pertuduhan dibacakan di hadapan majistret Noorelynna Hanim Abdul Halim.Mengikut pertuduhan, mereka didakwa menipu Siti Wardina Basir dengan memperdayakannya dalam urusan penyewaan tapak perniagaan sempena Festival Hooray X Fest Raya sehingga mendorong wanita tersebut menyerahkan wang sebanyak RM1,500.Kesalahan itu dilakukan di Pusat Dagangan Dunia (WTCKL) di sini pada pukul 2.34 pagi, 19 April lalu.Mereka didakwa mengikut Seksyen 420 Kanun Keseksaan yang memperuntukkan hukuman penjara antara setahun hingga 10 tahun dan sebat serta denda, jika sabit kesalahan.Kes dikendalikan Timbalan Pendakwa Raya, Nor Aisyah Mohamed Zanyuin, manakala keempat-empat tertuduh diwakili peguam Mohamad Syakir Mohamad Fauzi dan Earnest Azad.Kesemua tertuduh diikat jamin sebanyak RM3,000 setiap seorang dengan seorang penjamin dan perlu menyerahkan passport kepada mahkamah sehingga kes selesai.Mahkamah menetapkan 13 Jun depan untuk sebutan semula kes.

(Boy Iman (biru) mengaku tidak bersalah)


Warga emas meninggal dunia sendirian di Muar

(Anggota bomba membuka pintu rumah mangsa yang berkunci)

MUAR, 25 April- Seorang lelaki warga emas ditemukan meninggal dunia di rumahnya di Taman Perdana, di sini, malam tadi.Ketua Polis Daerah Muar, Asisten Komisioner (ACP) Raiz Mukhliz Azman Aziz berkata, pihaknya dimaklumkan berkaitan kejadian pada pukul 10.47 malam. Raiz berkata, mangsa, 75, yang tinggal sendirian itu dipercayai sudah lama meninggal dunia.Polis menerima laporan mengenai kejadian tersebut menerusi anak saudara mangsa yang terhidu bau busuk dari dalam kediaman itu.Hasil siasatan awal mendapati tiada kesan atau unsur jenayah dijumpakan pada mayat atau lokasi.Kali terakhir mangsa yang menghidap penyakit prostat menerima rawatan pada 11 Disember lepas di Hospital Pakar Sultanah Fatimah, di sini kerana kekurangan darah. Raiz berkata, kes diklasifikasi sebagai mati mengejut. Orang ramai yang mempunyai maklumat berkaitan kejadian boleh hubungi Ibu Pejabat Daerah (IPD) Muar di talian 06-9526001.


Dr Muhammad Radzi dilantik KP Kesihatan baharu

PUTRAJAYA, 25 April- Datuk Dr Muhammad Radzi Abu Hassan dilantik sebagai Ketua Pengarah Kesihatan baharu berkuat kuasa 21 April lepas, bagi mengantikan Tan Sri Dr Noor Hisham Abdullah yang bersara wajib.Menteri Kesihatan, Dr Zaliha Mustafa berkata, pelantikan itu dibuat berdasarkan kelayakan dan pengalaman luas Dr Muhammad Radzi dalam bidang perkhidmatan kesihatan negara.Dr Muhammad Radzi merupakan Timbalan Ketua Pengarah Kesihatan (Penyelidikan dan Sokongan Teknikal) di Kementerian Kesihatan (KKM) sebelum dilantik ke jawatan itu.Beliau juga pernah berkhidmat sebagai Ketua Jabatan Perubatan di Hospital Sultanah Bahiyah, Kedah, Ketua Penyelaras Perubatan negeri Kedah dan Ketua Pusat Penyelidikan Klinikal Kedah.Dr Muhammad Radzi juga pernah dilantik sebagai Ketua Perkhidmatan Gastroentrologi dan Hepatologi dan menjadi pengerusi pentauliahan bidang kepakaran tersebut dari 2013 sehingga 2021.“Saya mengucapkan setinggi-tinggi tahniah kepada Dr Muhammad Radzi."Saya yakin dengan pengalaman, pengetahuan dan kepakaran serta kredibiliti Dr Muhammad Radzi mampu memberikan yang terbaik dan menjadi rakan pasukan bersama saya dalam memastikan matlamat dan agenda reformasi kesihatan negara dilaksanakan secara menyeluruh selaras dengan Kertas Putih Kesihatan yang sedang dibangunkan,” kata Zaliha dalam kenyataan.Dr Muhammad Radzi mengantikan Dr Noor Hisham yang bersara wajib pada Jumaat ini selepas 35 tahun berkhidmat dalam sektor kesihatan awam negara.


Polis cari lelaki buat aksi 'wheelie' pakai baju Melayu

(Tangkap layar video yang tular di media sosial menunjukkan aksi seorang penunggangmotosikal melakukan aksi 'wheelie')

KUALA LUMPUR, 25 April- Polis sedang giat mengesan penunggang motosikal yang melakukan aksi berbahaya (wheelie) sambil membonceng seorang wanita yang dipercayai berlaku di Jalan Pasir Puteh, Kampung Peringat, Kota Bharu, Kelantan.Jabatan Siasatan dan Penguatkuasaan Trafik (JSPT) Bukit Aman meminta suspek untuk hadir di balai polis berdekatan untuk membantu siasatan."Video itu memaparkan penunggang terbabit lengkap berpakaian baju Melayu."JSPT Bukit Aman telah mengarahkan JSPT Kontinjen Kelantan untuk mengesan penunggang motosikal tersebut bagi siasatan lanjut."Aksi secara berbahaya itu merupakan kesalahan di bawah Seksyen 42 Akta Pengangkutan Jalan 1987," katanya menerusi FacebookKatanya, orang awam yang mempunyai maklumat mengenai kejadian tersebut boleh menyalurkan maklumat kepada JSPT Kontinjen Kelantan atau mana-mana balai polis yang berdekatan dengan segera.

(Suspek diminta hadir di balai polis berdekatan untuk membantu siasatan)


Dua kapal perang dibuka untuk lawatan pengunjung Khamis ini

KOTA TINGGI, 25 April- Dua buah kapal perang di KD Sultan Ismail Tanjung Pengelih di sini akan dibuka untuk lawatan pengunjung selama dua hari bermula Khamis ini dari pukul 10.00 pagi hingga 5.00 petang, sempena Hari Terbuka KD Sultan Ismail dan Hari Ulang Tahun Tentera Laut Diraja Malaysia (TLDM) ke-89 tahun.

Pegawai Memerintah KD Sultan Ismail, Kapten Shaiful Fadzli Ismail berkata, program bertujuan memberi kesempatan kepada masyarakat mengenal lebih dekat serta memahami peranan dan fungsi kapal perang dalam menjaga keamanan negara.Ia juga bagi mempamerkan kemampuan dan teknologi yang dimiliki kapal perang tersebut kepada orang awam.Dua kapal berkenaan adalah KD Lekir jenis Korvet Peluru Berpandu yang dibawa dari jenis EXOCET MM40 Block II yang mampu mencapai jarak tembakan sehingga 40 batu nautika bersamaan 70 kilometer (km) sejam, manakala KD Gempita merupakan sebuah kapal perang jenis Penyerang Laju Meriam.Tambah beliau, turut menjadi tarikan istimewa adalah acara melihat matahari terbenam di atas kapal KD Lekir dijadual selama dua hari itu pada pukul 4.00 petang.Seramai 10,000 ribu pengunjung disasarkan hadir pada hari terbuka berkenaan.


Anwar-Erdogan berbalas ucapan Aidilfitri

(Anwar Ibrahim melakukan panggilan telefon dengan Recep Tayyip Erdogan)

KUALA LUMPUR, 25 April- Perdana Menteri, Datuk Seri Anwar Ibrahim dan Presiden Turkiye, Recep Tayyip Erdogan berbalas ucapan sempena Hari Raya Aidilfitri menerusi panggilan telefon.Anwar berkata, Malaysia terus komited menjalinkan kerjasama dengan Turkiye, serta memperkukuhkan hubungan dua negara sahabat."Menerima panggilan telefon daripada Presiden Turkiye, Recep Tayyip Erdogan semalam, sambil kedua kami berbalas ucapan Aidilfitri Mubarak. "Kami menegaskan isu-isu hubungan dua hala Malaysia-Turkiye, isu-isu antarabangsa termasuk perkembangan krisis politik di Tunisia, selain perkembangan terkini mengenai pergolakan di Sudan."Saya juga mengambil maklum Turkiye kini sedang dalam proses persediaan untuk menghadapi pilihan raya tidak lama lagi, dan saya menegaskan komitmen Malaysia untuk terus bekerjasama dengan Turkiye dan memperkukuh hubungan antara kedua negara sahabat.," katanya menerusi Facebook rasmi.Pilihan raya Turkiye dijadual akan diadakan pada 14 Mei depan, sebulan lebih awal dari tarikh asal iaitu 18 Jun 2023, ekoran peperiksaan universiti akan berlangsung pada tarikh tersebut termasuk cuti sekolah.

(Anwar Ibrahim dalam lawatan ke Turkiye bertemu Recep Tayyip Erdoganpada Februari lalu)


Hapus stigma TVET pendidikan kelas kedua

JASIN, 25 April- Kerajaan Negeri Melaka melaksanakan pelbagai usaha bagi memastikan industri Latihan Teknikal dan Vokasional (TVET) di negeri itu sebagai hub terbesar di Malaysia.

Timbalan Exco Perancangan Ekonomi, Kewangan, Hal Ehwal Tanah, Agensi Bukan Kerajaan, Pelaburan, Perindustrian dan TVET, Datuk Khaidirah Abu Zahar berkata, hasrat itu dirangka setelah melihat perkembangan industri tersebut di Melaka yang turut didominasi anak muda.Katanya, stigma TVET hanya untuk mereka yang tidak berminat untuk belajar perlu dihapuskan memandangkan industri berkenaan turut menumpukan pada pendidikan."Jadi, jangan menganggap ia (TVET) sebagai pendidikan kelas kedua. TVET tidak pernah dianggap begitu dalam mana-mana kluster pendidikan. "Saya percaya pendidikan TVET ini diberikan peranan yang paling utama daripada mana-mana kluster pendidikan kerana kita hendak lihat, yang paling penting dapat menghasilkan tenaga kerja yang lebih baik," katanya ketika ditemui pemberita di Rumah Terbuka Timbalan Exco di Dewan Alamanda, di sini, malam tadi.

Hadir sama memeriahkan sambutan rumah terbuka itu ialah Yang Dipertua Negeri Melaka Tun Mohd Ali Rustam dan Ketua Menteri Datuk Seri Rauf Yusoh.

(Khaidirah Abu Zahar (kiri) di Rumah Terbuka Timbalan Excodi Dewan Alamanda, Jasin)


Korban nahas di Chukai meningkat kepada enam orang

(Enam individu termasuk dua bayi maut dalam kemalangan melibatkandua kereta di Jalan Jerangau-Jabor pada Isnin)

CHUKAI, 25 April- Dua lagi maut dalam kemalangan di Kilometer 153 Jalan Jerangau-Jabor di Cheneh dekat sini semalam yang telah mengorbankan empat orang, menjadikan keseluruhan mangsa yang terkorban dalam tragedi 3 Syawal itu kepada enam orang.Ketua Polis Daerah Kemaman, Superitandan Hanyan Ramlan berkata, mangsa yang maut adalah empat penumpang di dalam kereta Proton Persona yang pertama iaitu Nor Nadia Natasha Abu Bakar, 23, Nur Syafinaz Naura Saiful Azwan, 2, Tuan Yah Dollah, 61, dan Rosliza Mat Hussin, 38.Katanya, pemandu kereta tersebut Shah Rezzal Zanzalani, 27, dan tiga penumpang lain iaitu Wan Muhamad Adam Wan Muhamad Khalil, 11, Wan Alya Farhana Wan Muhamad Khalil, 15, dan Nur Syafana Nasha Saiful Azwan, 2, mengalami kecederaan.“Manakala di dalam kereta Proton Persona kedua pula mangsa yang maut adalah Abd Halim Ismail, 71, dan Alisha Mardhiah Muhammad Ubaidillah Zikri, 2."Pemandu kereta Muhammad Ubaidillah Zikri Adnan, 26, dan dua penumpang lain Nurul Fatihah Azman, 28, dan Zaiton Mohamad, 57, mengalami kecederaan,” katanya dalam kenyataan tengah malam tadi.Hanyan berkata, berdasarkan siasatan awal, kemalangan berlaku kira-kira pukul 5.00 petang itu berpunca apabila kereta dipandu Shah Rezzal yang dalam perjalanan dari Bukit Besi, Dungun ke Cheneh dekat sini, hilang kawalan dan memasuki laluan bertentangan. Situasi tersebut menyebabkan kenderaan dipandu Muhammad Ubaidillah Zikri dari Perasing dekat sini menghala ke Batu Rakit, Kuala Nerus, tidak dapat mengelak kerana jarak yang dekat dan menyebabkan kedua-dua kereta bertembung secara berhadapan.“Empat mangsa maut di lokasi kejadian, manakala dua mangsa iaitu Alisha Mardhiah dan Rosliza meninggal dunia di Hospital Kemaman.“Mayat semua mangsa telah dibawa ke Unit Forensik Hospital Kemaman, manakala mangsa yang cedera telah dibawa ke hospital sama untuk rawatan lanjut,” katanya sambil memaklumkan kes disiasat di bawah Seksyen 41 (1) Akta Pengangkutan Jalan 1987. -BERNAMA

(Dua kenderaan yang terlibat dalam nahas di Kilometer 153 Jalan Jerangau-Jabordi Cheneh, Chukai, Terengganu pada Isnin)


Pantai barat Semenanjung Malaysia rasa gegaran gempa bumi

KUALA LUMPUR, 25 April- Beberapa kawasan di negeri-negeri Pantai Barat Semenanjung Malaysia dilaporkan merasai gegaran susulan gempa bumi kuat melanda Indonesia, awal pagi Selasa.Jabatan Meteorologi (METMalaysia) memaklumkan, gempa bumi bermagnitud 7.0 melanda Selatan Sumatera, Indonesia pada pukul 4.00 pagi tadi.Pusat gempa bumi tersebut terletak di koordinat 0.9 darjah selatan dan 98.3 darjah timur dengan kedalaman 49 kilometer (km) bersamaan 85km Barat Laut dari Siberut, Indonesia.Gegaran mungkin dirasai di Perak, Selangor, Kuala Lumpur, Putrajaya, Negeri Sembilan, Melaka dan Johor.Bagaimanapun, METMalaysia berkata, tiada ancaman tsunami kepada Malaysia.Dalam pada itu, orang ramai yang merasai gegaran tersebut diminta mengisi borang soal selidik di pautan https://forms.gle/ouB7tgmn26DjZ1qX9.


Lelaki ditahan hina Sultan Johor di media sosial

KUALA LUMPUR, 25 April - Seorang lelaki yang disyaki membuat hantaran berbaur penghinaan terhadap Sultan Johor, Sultan Ibrahim Almarhum Sultan Iskandar melalui media sosial ditahan.Setiausaha Polis Malaysia, Datuk Noorsiah Mohd Saaduddin berkata lelaki berusia 35 tahun itu ditahan di sebuah rumah di Puchong, Selangor dan polis turut merampas satu telefon bimbit jenama Samsung serta sekeping kad sim jenama redONE.“Lelaki itu dipercayai memuat naik hantaran berunsur penghinaan terhadap Sultan Johor menerusi akaun Facebook 'Indera Mulia' pada Khamis lepas,” katanya dalam kenyataan malam tadi.

Noorsiah berkata kes itu disiasat mengikut Seksyen 4(1) Akta Hasutan 1948 kerana mendatangkan kebencian atau penghinaan terhadap mana-mana raja atau kerajaan serta Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.“Permohonan reman terhadap suspek mengikut Seksyen 117 Kanun Tatacara Jenayah akan dibuat hari ini di Ibu Pejabat Polis Daerah Dang Wangi,” katanya yang memaklumkan kes itu disiasat Unit Siasatan Jenayah Terkelas, Bahagian D5, Jabatan Siasatan Jenayah Bukit Aman.Beliau menasihati orang ramai supaya tidak menyalahgunakan media sosial dengan mengeluarkan kenyataan yang mengundang kemarahan, menimbulkan rasa benci kepada agama, bangsa, kaum, raja dan seumpamanya yang boleh membawa kepada keadaan tidak harmoni dan menggugat perpaduan negara. -BERNAMA


Pokok tumbang akibat ribut di Bandar Baharu, Kedah

BANDAR BAHARU, 25 April - Sebanyak empat buah rumah dan sebuah tokong, bengkel dan kenderaan rosak ditimpa pokok tumbang dalam kejadian ribut di daerah Bandar Baharu, Kedah petang semalam.Sekretariat Jawatankuasa Pengurusan Bencana yang juga Pegawai Pertahanan Awam Daerah Bandar Baharu Leftenan (PA) Abdul Rahim  Khairuddin berkata terdapat juga bumbung rumah diterbangkan dalam kejadian angin kencang di 16 kawasan melibatkan empat mukim itu.Dalam satu kenyataan, beliau memaklumkan APM menerima 16 panggilan kecemasan berhubung kejadian angin kencang berserta hujan lebat kira-kira pukul 4 petang.Kejadian itu turut menyebabkan kesesakan di beberapa buah jalan berikutan dihalangi pokok tumbang.

(Sebanyak empat buah rumah dan sebuah tokong, bengkel dan kenderaan rosak ditimpa pokok tumbang dalam kejadian ribut di daerah Bandar Baharu, Kedah)

Kawasan yang terjejas ialah Kampung Sungai Tengas Ulu di mukim Selama, Bukit 300 Puncak Haji Sani ,Bukit 300 Jalan Tengah dan Kampung Belakang Pekan di Mukim Sungai Kechil Ilir .Manakala tokong yang mengalami kerosakan ialah di Taman Kelisa Emas Parit Buntar di mukim Bagan Samak.Di mukim Serdang, kawasan yang terjejas ialah Kampung Batu 18 dan Kampung Ayer Puteh .Kerja-kerja pembersihan dilakukan melibatkan orang awam dan agensi-agensi kerajaan yang lain.


Enam maut kemalangan di Kemaman

KEMAMAN, 24 April - Enam maut selepas terlibat kemalangan di kilometer 153 Jalan Jerangau Jabor berhampiran Bandar Cheneh Baru, Kemaman petang tadi.Kejadian dipercayai berlaku kira-kira pukul 4.47 petang tadi membabitkan dua kenderaan.Ketua Polis Daerah Kemaman, Superintenden Hanyan Ramlan ketika dihubungi mengesahkan keempat-empat mangsa ialah Abd Halim Ismail, 71 tahun, Tuan Yah Dollah, 61 tahun, Nor Nadia Natasha Abu Bakar, 23 tahun dan Nur Syafinaz Naura Saiful Azwan, 3 tahun, maut di lokasi kejadian ekoran mengalami kecederaan parah di bahagian kepala dan anggota badan.Manakala dua lagi mangsa iaitu Nur Alisha Mardiah Mohamad Ubaidillah, 2 tahun serta Rosliza Mat Hussin, 38 tahun meninggal Ketika menerima Rawatan di Hospital Kemaman.Supritenden Hanyan Ramlan berkata kejadian berlaku apabila sebuah kenderaan jenis Proton Persona yang dipandu dari arah Kuantan menghala ke Kuala Terengganu bertembung dengan sebuah lagi Proton Persona dari arah Kuala Terengganu menghala ke Kuantan.

(Kemalangan maut melibatkan kenderaan jenis sedan)

Hasil siasatan awal mendapati kemalangan berlaku apabila kereta dipandu Mohammad Ubaidillah Zikri Adnan, 30 tahun, telah hilang kawalan lalu terbabas masuk ke laluan bertentangan dan bertembung dengan kereta dipandu Shah Rezzal Zamzalani, 35 tahun.Kemalangan menyebabkan kedua-dua kenderaan terbabas ke bahu jalan.Keempat-empat mangsa maut disahkan meninggal dunia di lokasi kejadian oleh pasukan perubatan.Seramai 11 anggota Jabatan Bomba dan Penyelamat Malaysia (JBPM) membantu mengeluarkan mangsa yang dipercayai tersepit kira-kira satu jam.Kesemua mayat dibawa ke Unit Forensik Hospital Kemaman untuk tindakan lanjut dan kes disiasat di bawah Seksyen 41 (1)  Akta Pengangkutan Jalan (APJ) 1987.


Misi kemanusiaan gempa bumi digerakkan ke Turkiye

SEPANG, 24 April- Satu misi kemanusiaan digerakkan ke Turkiye hari ini bagi membantu rakyat Turkiye dan Syria yang terkesan akibat gempa bumi.Ia atas inisiatif Kerajaan Negeri Melaka dengan kerjasama dua badan bukan kerajaan (NGO) iaitu Briged Negaraku dan Komuniti Sukarelawan Belia Malaysia (MyVOC).Ketua Pemuda UMNO, Dr Muhamad Akmal Saleh berkata kerajaan negeri Melaka bersama pertubuhan bukan kerajaan (NGO) Briged Negaraku turut melancarkan Tabung Bantuan Kemanusiaan bagi membantu kedua-dua negara tersebut.Selain menerima sumbangan sebanyak RM400,000 daripada tabung yang dilancarkan sebulan lalu.Menurut Akmal, "di Turkiye nanti kita akan bekerjasama dengan sebuah NGO di sana. Selain itu, kita juga telah meminta rumah ganti berupa kabin yang diubah suai dan dilengkapi dengan bilik dan tandas untuk penduduk yang terjejas akibat gempa bumi yang melanda."Manakala di Syria, kita akan berikan kotak-kotak makanan serta wang tunai yang akan diserahkan kepada pelarian. Kita juga ada 145,000 keping roti yang akan diberikan kepada penduduk yang terjejas," katanya kepada media sebelum berlepas pada Majlis Pelepasan Misi Kemanusiaan Mangsa Gempa Bumi Turkiye dan Syria Kerajaan Negeri Melaka dan Bridged Negaraku di Lapangan Terbang Antarabangsa Kuala Lumpur (KLIA) Sepang.


Sultan Muhammad V sampaikan bantuan kepada 250 asnaf

TUMPAT, 24 April- Seramai 250 asnaf sekitar daerah itu terpilih menerima sumbangan dalam bentuk kewangan yang disampaikan oleh Sultan Kelantan, Sultan Muhammad V di Padang Kemahkotaan, di sini, hari ini.Keberangkatan keluarga Diraja Kelantan  dalam 'Program Hari Raya With Me' serta kurniaan sumbangan hari raya mengujakan rakyat Tumpat.Baginda tiba jam 6.25 petang tadi bersama pasangan, Sultanah Kelantan Nur Diana Petra Abdullah.Terdahulu ketibaan keluarga diraja itu dimulakan dengan Tengku Bendahara Kelantan, Tengku Muhammad Fakhry Petra diikuti Raja Perempuan Kelantan, Tengku Anis almarhum Tengku Abdul Hamid; Tengku Mahkota Kelantan, Dr Tengku Muhammad Fa-iz Petra dan pasangan, Che Puan Mahkota Kelantan, Sofie Louise Johansson.Kira-kira 3,000 rakyat Tumpat dan sekitar hadir pada majlis itu dan dijamu dengan aneka juadah serta dihiburkan dengan persembahan kebudayaan negeri itu.Menteri Besar Kelantan Datuk Ahmad Yakob, dalam sembah ucapan berkata, "kehadiran rakyat jelata ke Padang Kemahkotaan adalah cerminan penzahiran kasih sayang dan ketaatan kepada pemerintahan Sultan Kelantan."Beliau turut berharap agar pemerintahan Sultan Muhammad V terus dirahmati dan diberkati Allah.

(Sultan Muhammad V tiba di Padang Kemahkotaan, Tumpat)


OP Selamat 20, Perak catat 586 kes kemalangan

IPOH, 24 April- 586 kes kemalangan dicatat pada hari kelima OP Selamat 20 di Perak.Ketua Polis Datuk Seri Mohd Yusri Hassan Basri berkata, "jumlah tersebut berkurangan enam peratus berbanding tempoh sama pada tahun lepas."Sepanjang tempoh tersebut juga tiga kemalangan maut dicatatkan membabitkan lima kematian."Manakala sebanyak 989 saman dikeluarkan kepada pengguna jalan raya.Kesalahan paling tinggi dicatatkan adalah halangan lalu lintas dengan 270 saman.Sehubungan itu, Mohd Yusri menasihati semua pengguna jalan raya supaya sentiasa mematuhi peraturan jalan raya ditetapkan bagi mengelak kejadian tidak diingini berlaku.


Lebih 4,000 hadir sambutan Aidilfitiri Undang Luak Jelebu ke-16

KUALA KLAWANG, 24 April- Majlis Sambutan Hari Raya Aidilfitri bersama Undang Luak Jelebu ke-16 di Dewan D'Sury Kuala Klawang hari ini dihadiri lebih 4,000 pengunjung.Menurut Undang Luak Jelebu ke-16 Datuk Mendika Menteri Akhirulzaman Datuk Maarof Mat Rashad, majlis dijalankan bertujuan memberi peluang kepada rakyat dan juga institusi undang untuk bersama-sama sama meraikan Hari Raya Aidilfitri. "Ini boleh dikatakan satu majlis tradisi yang lazim dilakukan. Setiap balai undang akan melaksanakan program hari raya. Apa yang kami dapat katakan, dengan cara begini Datuk Undang dan Tok Puan lebih dekat  dengan masyarakat ataupun anak luak di luak," beliau berkata demikian ketika ditemui RTM pada Majlis Sambutan Hari Raya Aidilfitri di sini.Dalam pada itu Majlis turut dihadiri oleh Yang Dipertua Dewan Negara Tan Sri Dr Rais Yatim, Menteri Besar Negeri Sembilan Datuk Seri Aminuddin Harun dan Ahli Parlimen Jelebu Datuk Jalaluddin Alias.Rata-Rata pengunjung yang hadir turut menyatakan keterujaan menghadiri majlis itu yang dikatakan lebih meriah pada kali ini dan jemputan yang terdiri dari pelbagai kaum juga dapat menyatupadukan rakyat.Menurut pengunjung Lee Wah Leng, "program seperti ini sangat baik kerana kita semua boleh bercampur tidak kira bangsa, Melayu, Cina dan India. Hari Raya Aidilfitri ini besarlah jadi kkita semua boleh berkumpul."Bagi Kamarudin Atan, " Datuk Undang buat acara seperti ini boleh beri peluang kepada kita semua untuk berkumpul daripada luar dan dalam daerah Jelebu ini."Puziah Darus yang pernah datang program ini tahun lepas turut, "hadir ke sini sebab meriah, selain itu semua makanan yang disediakan pun sangat sedap."


Kedah didesak bina loji mini atasi krisis bekalan air

ALOR SETAR, 24 April- Kerajaan Negeri Kedah didesak membina loji mini bagi mengatasi krisis bekalan air bersih di kawasan Parlimen Kuala Kedah yang semakin meruncing terutama ketika musim perayaan.Pengerusi Pertubuhan Gagasan Generasi Gemilang Kuala Kedah Datuk Mutalib Harun berkata krisis bekalan air di kawasan itu antara yang teruk terjejas di Kedah sejak sekian lama membabitkan kira-kira 35,000 akaun pengguna.Pihaknya pernah mencadangkan pembinaan loji mini terbabit tiga tahun lalu sebagai pelan jangka masa pendek mengatasi masalah yang dihadapi namun masih  tiada penyelesaian.Beliau yang juga Ketua Umno Bahagian Kuala Kedah berkata Syarikat Air Darul Aman (SADA) juga disaran supaya lebih efisien dalam melaksanakan pelan kontigensi menangani  masalah gangguan bekalan air sepanjang musim perayaan Aidilftri ini."Kita melihat pelan ini tidak berjaya dan tidak dapat dilaksanakan oleh pihak kerajaan negeri, buktinya ketika Aidilfitri pelan sahaja ada tapi tindakan tiada tindakan. Perkara itu membuat rakyat menderita. Kita harap kerajaan negeri dapat selesaikan dengan segera. Rakyat ada kuasa untuk menentukan kerajaan, jadi kalau tidak selesaikan sekarang bila lagi ia akan diselesaikan," katanya di sini.SADA juga didakwa gagal menyelesaikan permasalahan aduan dan tindakan pantas dalam pelaksanaan pelan kontigensi.Kerajaan Negeri Kedah mendakwa masalah gangguan bekalan air bersih ketika ini tidak dapat dielakkan sehingga projek menaik taraf lima loji rawatan air (LRA) di Pelubang, Kubang Pasu; Jenun Baru, Pendang; Sungai Limau, Baling; Bukit Selambau, Kuala Muda dan Lubuk Buntar Lama di Bandar Baharu, siap dalam tempoh tiga tahun lagi.Menteri Besar Kedah Datuk Seri Muhamad Sanusi Md Nor dilaporkan berkata, "gangguan bekalan air masih berlarutan sehingga kini disebabkan kerajaan negeri terdahulu gagal menyegerakan projek naik taraf lima LRA berkenaan."


Inisiatif Rahmah tidak perlu pempolitikan

PONTIAN, 24 April- Inisiatif Rahmah diperkenal kerajaan perpaduan pimpinan Perdana Menteri Datuk Seri Anwar Ibrahim adalah untuk memberi faedah kepada rakyat, khususnya ketika berdepan isu kos sara hidup.Justeru, isu siapa pencetus idea konsep Rahmah, tidak sepatutnya jadi pertikaian mana-mana parti politik.Menteri Perdagangan Dalam Negeri dan Kos Sara Hidup (KPDN) Datuk Seri Salahuddin Ayub berkata, "pihaknya tidak ada masalah jika ada parti politik yang mendakwa idea itu milik mereka, selagi rakyat menerima manfaat."Jadi saya tidak kisah sesiapa pun untuk menggunakan nama Rahmah. Apa yang penting bagi saya rakyat dapat manfaat, saya rasa isu macam ini macam orang main mercun sepanjang musim perayaan, mungkin ada yang berhibur. Jadi saya anggap ini sebagai gurau senda Aidilfitri," katanya ketika ditemui pemberita di Rumah Terbuka Aidilfitri di kediamannya di Tanjung Piai, Pontian.Sementara itu, Majlis Rumah Terbuka Malaysia Madani bersama Perdana Menteri yang diadakan di enam negeri tidak seharusnya dipolitikkan dan bukan untuk kempen Pilihan Raya Umum negeri.Ahli Parlimen Pulai itu berkata, setiap Perdana Menteri mempunyai cara sendiri menyantuni rakyat dan kebiasaannya, rumah terbuka Aidilfitri dibuat di kediaman rasmi setiap pagi raya.Namun, Anwar memilih untuk mengadakannya di luar Kuala Lumpur.


Rumah Terbuka Malaysia Madani di Kedah terima sambutan baik

ALOR SETAR, 24 April- Penganjuran Rumah Terbuka Malaysia Madani di Kedah pada Sabtu ini disambut baik oleh pelbagai pihak.Rata-rata termasuk kepempinan di peringkat negeri menyifatkan penganjurannya memberi peluang kepada semua rakyat di negeri-negeri menyambutnya bersama Perdana Menteri Datuk Seri Anwar Ibrahim.Menurut Pengerusi Badan Perhubungan UMNO Negeri Kedah Datuk Seri Mahdzir Khalid, "ada peluang yang baik untuk rakyat berjumpan dengan Perdana Menteri dan anggota kabinet."Bagi Pengerusi Lembaga Kemajuan Wilayah Kedah (KEDA) Datuk Seri Abdul Azeez Abdul Rahim, "jadi bagi rakyat negeri kedah peluang ini perlu diambil untuk ke Alor Setar pada 29 April, untuk meraikan Aidilfitri buat pertama kali di Kedah merangkap di peringkat nasional. Ini juga merupakan satu petanda yang baik."Selain itu peniaga Izuan Soleh, "berasa sangat bangga kerana Perdana Menteri akan ke sini pasa Sabtu. Terima kasih kerana datang ke sini dan Kedah menjadi negeri pertama yang akan dilawati."Program di Hotel Raia akan dihadiri oleh Perdana Menteri Datuk Seri Anwar Ibrahim sebagai tetamu jemputan utama bagi menyantuni pelbagai lapisan masyarakat.Selain itu Menteri Besar Kedah atau ketua menteri juga akan dijemput selain ahli Jemaah Menteri Persekutuan.Kebiasaannya Rumah Terbuka peringkat Nasional diadakan di Kompleks Seri Perdana, Putrajaya.


Agong berkenan berangkat ke Majlis Hari Raya Pemangku Raja Pahang

KUANTAN, 24 April- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan berangkat ke Majlis Sambutan Hari Raya Aidilfitri anjuran Pemangku Raja Pahang Tengku Hassanal Ibrahim Alam Shah di Istana Abdulaziz, Kuantan.Majlis rumah terbuka di perkarangan istana itu berlangsung selama dua jam bermula pukul 11.00 pagi merupakan kali pertama diadakan semula untuk rakyat jelata selepas dihentikan sementara ekoran pandemik COVID-19. Pada majlis itu, Baginda juga berkenan menyantuni rakyat jelata termasuk 64 orang penghuni Rumah Kanak-Kanak Sultanah Hajah Kalsom dan Rumah Kanak-Kanak Tengku Ampuan Fatimah, yang dijemput bagi memeriahkan majlis tersebut. Anakanda-anakanda baginda turut berangkat ke majlis itu yang juga dihadiri barisan pentadbiran Pahang, diketuai Menteri Besar Datuk Seri Wan Rosdy Wan Ismail serta ketua jabatan dan agensi di negeri ini. Meskipun cuaca panas, ribuan rakyat berbilang kaum tidak melepaskan peluang untuk hadir selain merasai sendiri pelbagai jenis biskut raya resipi Raja Permaisuri Agong Tunku Azizah Aminah Maimunah Iskandariah.Selain itu, tetamu yang hadir juga disajikan pelbagai makanan tradisional hari raya antaranya lemang, ketupat dan rendang, masakan tradisional Pahang seperti laksa Pahang dan opor daging serta juadah popular Pantai Timur iaitu nasi dagang. Sementara itu, mereka yang hadir sangat teruja apabila berpeluang meraikan sambutan hari raya Aidilfitri bersama Baginda Yang Dipertuan Agong dan Pemangku Raja Pahang, Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah, di istana.Menurut tetamu yang hadir Norhaniza Ahmad Sabri, "saya pertama kali berjumpa dan bertentang mata dengan Tuanku dan saya dapat lihat suasana di sekitar sini, seronok sangat, anak-anak pun seronok. Selain itu, kita boleh makan."Bagi Mogenes a/p Ravichandran, "suasana di sini sangat meriah. Saya kagum melihat suasana yang harmoni, semua bersemangat datang walaupun cuaca agak panas. Semua yang datang gembira dan ini juga kali pertama saya tengok ramai yang datang. Saya sangat seronok."

(Al-Sultan Abdullah Ri'ayatuddin Al-Mustafa Billah Shah)


Komuniti Cina Perak berpeluang bakar lemang

IPOH, 24 April- Seramai 209 komuniti Cina di Perak merasai pengalaman membakar lemang ketika menghadiri Majlis Sambutan Hari Raya Aidilfitri di Balai Bomba dan Penyelamat Meru Raya Ipoh.Program anjuran bersama Ipoh 'Parenting Activities' tersebut bertemakan Perpaduan Kaum Malaysia Madani.Menurut wakil penganjur, Vinz Leong program pertama kali dianjurkan komuniti itu bertujuan merasai sendiri suasana beraya bersama anggota bomba yang bertugas."Saya hendak rasa orang Melayu macam mana mereka meraikan Aidilfitri. Jadi kami pun ada buat demo lemang, sebab kami hendak faham lebih lagi tentang orang Melayu dan hari raya."Bagi Ketua Balai Bomba dan Penyelamat Meru Raya Sharudi Muhammad Halil, "antara program yang kita buat adalah menyediakan lemang. Jadi kita minta pengunjung dan peserta untuk mengisi lemang tersebut secara tradisional dan kemudian akan membakarnya."Selain itu juga kita adakan kempen keselamatan kebakaran bersama pengunjung."Selain kempen keselamatan dan menikmati pelbagai juadah istimewa Ailfitri, golongan kanak-kanak turut diberi peluang merasai pengalaman menjadi anggota bomba.Mereka dipakaikan uniform celoreng, dibawa menaiki kereta bomba dan melihat semua aset milik jabatan itu.Sementara itu, Pengarah JBPM Negeri Azmi Osman berkata program seumpama ini sememangnya amat dialu-alukan kerana dapat mendekatkan jabatan dengan masyarakat setempat."Jadi apabila adanya dua gabungan antara golongan masyarakat dan anggota bomba kami yakin penerapan semangat Malaysia Madani dan juga penerapan yang berkaitan perkauman akan kukuh," katanya di sini.Pada program tersebut turut disampaikan kuih raya kepada anggota bertugas.


Anak cucu pulang beraya panik, bumbung rumah diterbangkan ribut

CHANGLUN, 24 April- Kemeriahan sambutan Aidilfitri  menjadi igauan ngeri buat empat sekeluarga di Kampung Kubang Betong, Changlun Kedah apabila rumah mereka dilanda ribut petang semalam.Kejadian itu turut menyebabkan kawasan rumah mereka terputus bekalan elektrik.Pegawai Pertahanan Awam Daerah Kubang Pasu, Kapten (PA) Mohd Adenin Suhaimi berkata dalam kejadian itu juga banyak pokok dilaporkan tumbang.Dalam pada itu,menurut penduduk,Ishak Ibrahim angin kencang dan hujan berlaku selama 30 minit itu bermula kira-kira pukul 3.30 petang menerbangkan atap zink rumahnya itu.Kesemua anak dan cucunya yang pulang beraya terpaksa melarikan diri ketika kejadian itu berlaku.Katanya, tiga bilik di bahagian atas yang menjadi tempat anak-anak serta menantu dan cucunya tidur  termasuk tilam, bantal semua habis basah selepas kejadian itu.Katanya kerugiann dianggarkan RM6,000 selain dinding kayu juga turut rosak.


JBPM laksana operasi Medevac bantu tiga pesakit orang asli

(FOTO BAHAGIAN UDARA JABATAN BOMBA DAN PENYELAMAT MALAYSIA)

GUA MUSANG, 24 April- Unit Udara Jabatan Bomba dan Penyelamat Malaysia (JBPM) melakukan dua penerbangan pemindahan perubatan (Medevac) bagi membantu tiga wanita qrang asli dari Pos Balar dan Pos Simpor menerima rawatan lanjut di Hospital Gua Musang, semalam.Pegawai Perhubungan Awam JBPM Pangkalan Udara Wilayah Utara, Pulau Pinang, Penolong Penguasa Bomba Muhammad Akmaluddin Said menerusi satu kenyataan memaklumkan dua pesakit dari Pos Balar adalah wanita mengandung yang mengalami sakit sejak beberapa hari lepas."Dua pesakit dari Pos Balar itu adalah Rena Amat, 28, yang mengalami sakit di bahagian perut dan belakang badan selama dua hari manakala Maria Aluj, 24, pula tidak dapat makan akibat mengalami bengkak di bahagian dagu selama lima hari. "Selain itu, seorang lagi pesakit Jalisah Beloy, 45, dari Kampung Sedal, Pos Simpor, mengalami demam campak sejak lima hari lalu berada dalam keadaan lemah dan memerlukan pengusung sebelum dibawa menaiki pesawat Agusta Westland 139 (AW139)," katanya dalam kenyataan tersebut.Beliau berkata kesemua pesakit dibawa ke Hospital Gua Musang dan operasi itu mengambil masa selama tiga jam 36 minit.


34 unit rumah PPR Krubong dikenakan tindakan pemutihan

(Projek Perumahan Rakyat (PPR) Krubong, Melaka)

MELAKA, 24 April- Sebanyak 34 rumah di Projek Perumahan Rakyat (PPR) Krubong di sini dikenakan tindakan pemutihan kerana penyewanya menyewakan unit mereka kepada pihak lain, kata Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri Datuk Rais Yasin.Katanya pelaksanaan tindakan pemutihan itu dilakukan hasil pemantauan dan operasi oleh Lembaga Perumahan Melaka (LPM) sejak PPR tersebut mendapat kelulusan Sewa Untuk Beli (RTO) pada Ogos 2022."Rumah PPR ini adalah satu kemudahan yang diberikan oleh kerajaan dan sekiranya tidak mahu duduk, penghuni tersebut boleh pulangkan memandangkan ramai lagi yang memerlukan rumah ini."Jadi kita lakukan tindakan pemutihan ini di samping mengenal pasti untuk memberikannya kepada pemohon yang lebih layak mendapat rumah tersebut," katanya kepada pemberita selepas melawat PPR Krubong.Katanya dengan harga jualan RM35,000 seunit dan penghuni hanya perlu membayar sewaan RM275 sebulan selama 20 tahun termasuk kos penyelengaraan, seharusnya mereka bertanggungjawab menjaga rumah tersebut termasuk tidak menyewakan kepada orang lain."Ini adalah salah kerana kerajaan telah memberi subsidi yang banyak untuk perumahan ini bagi memastikan mereka yang betul-betul memerlukan mendapat kemudahan ini."Jadi mereka dapat rumah dan sewakan kepada orang lain, saya rasa mereka ini tidak perlukan rumah ini," katanya. - BERNAMA

(Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri Datuk Rais Yasin)


Polis cedera kena langgar lari

BUTTERWORTH, 24 April- Seorang anggota polis dari Balai Polis Butterworth mengalami kecederaan pada rahang sebelah kiri dan luka di beberapa bahagian badan lain selepas dilanggar lari oleh sebuah motosikal di Jalan Bagan Dalam, awal pagi semalam.Pemangku Ketua Polis Daerah Seberang Perai Utara (SPU), Supt Siti Nor Salawati Saad berkata dalam kejadian pukul 7.55 pagi itu, anggota polis tersebut sedang membuat pemantauan di kawasan berkenaan."Siasatan mendapati, motosikal yang ditunggang oleh anggota polis dari arah Bagan Luar menghala ke arah Bagan Dalam telah bergesel dengan motosikal yang ditunggang oleh individu terlibat.“Selepas kemalangan, penunggang motosikal tersebut disyaki telah melarikan diri," katanya dalam kenyataan di sini hari ini.Katanya, pihak polis sedang giat mengesan penunggang motosikal terbabit untuk membantu siasatan lanjut mengikut Seksyen 43(1) Akta Pengangkutan Jalan 1987.Beliau berkata anggota polis itu masih menerima rawatan di Hospital Pulau Pinang dan dilaporkan dalam keadaan stabil.“Orang ramai atau mana-mana pihak yang mempunyai sebarang maklumat berkaitan kejadian ini, diminta untuk tampil membantu siasatan dengan menghubungi segera Bilik Gerakan IPD SPU di talian 04-5759122 atau boleh datang ke balai polis berhampiran,” katanya.- BERNAMA

(Anggota polis yang cedera itu kini menerima rawatan di Hospital Pulau Pinang)


Remaja maut motosikal ditunggang langgar kenderaan rosak

GURUN, 24 April- Seorang remaja maut apabila motosikal yang ditunggangnya melanggar sebuah kenderaan rosak di lorong kecemasan di kilomter 78.1 Lebuh raya Utara Selatan arah utara awal pagi tadi.Ketua Polis Daerah Kuala Muda ACP Zaidy Che Hassan berkata mangsa dipercayai tidak nampak  kenderaan rosak terbabit  walaupun diletakkan kon keselamatan berikutan keadaan gelap tanpa lampu jalan.ACP Zaidy menerusi kenyataan  berkata kejadian berlaku kira-kira pukul 3.30 pagi ketika mangsa dalam perjalanan dari Gurun ke Alor Setar.Katanya  akibat pelanggaran itu motosikal mangsa rosak dibahagian hadapan, manakala kereta terbabit pecah pada bahagian boot dan lampu belakang.Mangsa disahkan meninggal dunia dilokasi kejadian dipercayai akibat kecederaan parah dipelbagai bahagian badan.Kes disiasat menurut  Seksyen 41(1) Akta Pengangkutan Jalan APJ 1987.

(Ketua polis Daerah Kuala Muda ACP Zaidy Che Hassan)


KPKM teliti penyelesaian isu lambakan sayuran di Lojing

ALOR SETAR, 24 April- Kementerian Pertanian dan Keterjaminan Makanan (KPKM) akan meneliti masalah lambakan sayuran yang didakwa berlaku di Tanah Tinggi Lojing sehingga menjejaskan lebih 500 pekebun.Menterinya, Datuk Seri Mohamad Sabu berkata antara sebab lambakan ini adalah penanaman sayuran tertentu pada satu-satu musim mengikut harga pasaran, sehingga wujud lambakan.Justeru, khidmat nasihat akan diberikan menerusi Lembaga Pemasaran Pertanian Persekutuan (FAMA) bagi memastikan bekalan sayuran stabil dan memanfaatkan pekebun tempatan."Sekarang ini FAMA membeli sayuran pada harga yang lebih mahal dari harga pasaran kerana mahu membantu pekebun. Tapi langkah ini tidak membantu dalam jangka masa panjang."Kementerian akan memastikan penyelarasan dibuat bagi menyeimbangkan bekalan sayuran tempatan dengan sayuran import,"katanya.Untuk itu, pengkalan data katanya sedang dikemaskini bagi membolehkan bantuan dan khidmat nasihat bersesuaian disalurkan kepada pekebun. Datuk Seri Mohamad ditemui pada Majlis Sambutan Aidilfitri Menteri KPKM bersama Parti Amanah Negara (AMANAH) Negeri Kedah.Beliau diminta mengulas laporan media sebelum ini, di mana pekebun di Tanah Tinggi Lojing terpaksa membuang ribuan tan sayur yang tidak terjual kerana lambakan bekalan sayur import dari luar negara.Masalah berlaku apabila pengeluaran sayur tempatan kini meningkat selepas berakhir musim tengkujuh, namun bekalan import didakwa masih dibawa masuk ke negara ini.


Pemandu bas ekspres terlibat kemalangan meinggal dunia

(Hospital Sultanah Nur Zahirah HSNZ Kuala Terengganu)

KUALA TERENGGANU, 24 April- Pemandu bas ekspres yang terlibat dalam kemalangan maut dengan sebuah kereta Perodua Myvi di Kilometer 21.8 Jalan Kuala Terengganu-Kota Bharu berhampiran Kampung Sungai Ikan, Kuala Nerus  jumaat lalu meninggal dunia semalam.Mangsa, Nik Nordin Jusof 51 tahun menghembuskan nafas terakhir ketika sedang mendapatkan rawatan di Hospital Sultanah Nur Zahirah HSNZ Kuala Terengganu pukul 4.02 minit petang semalam.Timbalan Ketua Polis Daerah Kuala Terengganu, Superintendan Wan Mohd Zaki Wan Ismail berkata, Allahyarham yang berasal dari Pulau Melaka, Kota Bahru, Kelantan itu mengalami patah kaki kiri akibat kemalangan tersebut.Sebelum ini, pasangan suami isteri Che Ku Yusoff Ali Che Ku Embong, 52 tahun dan Siti Faridaf Ahmad, 46 tahun yang menaiki kereta Perodua Myvi telah maut di lokasi kejadian.Anak mereka Che Ku Batrisya yang berusia 18 tahun pula cedera parah sedang menerima rawatan di unit rawatan rapi HSNZ.


21 buah rumah terjejas akibat ribut di Perlis

(Kebanyakan rumah rosak membabitkan bumbung yang diterbangkan angin)

KANGAR, 24 April- Susulan kejadian angin kencang dan hujan yang melanda Perlis kira-kira pukul 3.30 hingga 4.00 petang semalam, dan sehingga pukul 9.00 pagi tadi sebanyak 21 buah rumah rosak selepas bumbung diterbangkan angin dan struktur runtuh dilaporkan.14 kawasan dikenal pasti terlibat iaitu Kampung Teluk Jambu, Behor Temak, Kurung Batang dan Batu Hampar di Kangar.Turut terjejas, Kampung Paya, Kampung Guring dan Kampung Darat di Beseri, Kampung Gial di Mata Ayer, Kampung Padang Siding, Kurong Anai, Kampung Sena, Pekan Arau, Permatang Bongor serta Sungai Baru di Arau.Ketua Pegawai Eksekutif, Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor memaklumkan, pihaknya kini sedang menyelaras dan mengemaskini anggaran sebenar kerosakan setiap rumah terlibat berdasarkan laporan dan tinjauan ke setiap rumah terjejas.Bagi yang mengalami kerosakan kecil, bantuan membaiki kediaman akan diselaras oleh Jabatan Kebajikan Masyarakat, manakala bagi kerosakan besar akan diselaras oleh Majlis Agama Islam dan Adat Istiadat Melayu Perlis (MAIPs).


Rumah Terbuka Aidilfitri: Peluang PM dekati rakyat, bukan kempen PRN

(Sekitar kemeriahan Majlis Rumah Terbuka Aidilfitri bersama Menteri Pertanian dan Keterjaminan Makanan bersama AMANAH Negeri Kedah di Alor Setar)

ALOR SETAR, 24 April- Majlis Rumah Terbuka Malaysia Madani Bersama Perdana Menteri di enam negeri adalah usaha kerajaan untuk mendekatkan kepimpinan kerajaan persekutuan dengan rakyat di semua negeri berkenaan.Menteri Pertanian dan Keterjaminan Makanan (KPKM), Datuk Seri Mohamad Sabu berkata, penganjuran di peringkat negeri memberikan akses maksimum kepada rakyat untuk hadir, berbanding penganjuran berpusat di Putrajaya atau kawasan sekitarnya."Bukan semua orang dari negeri-negeri dapat berkunjung ke rumah terbuka sekiranya ia diadakan di Seri Perdana, Putrajaya. Maka, pilihan dibuat Perdana Menteri, Datuk Seri Anwar Ibrahim adalah untuk mendekati dan meraikan sebanyak mungkin rakyat.""Program ini juga usaha kerajaan persekutuan untuk mendekati kerajaan negeri, termasuk yang dipimpin pembangkang. Malah, banyak acara peringkat kebangsaan dirancang untuk diadakan di luar Putrajaya bagi mencapai hasrat menguatkan kerjasama ini," katanya selepas menghadiri Majlis Rumah Terbuka Aidilfitri bersama Menteri Pertanian dan Keterjaminan Makanan bersama AMANAH Negeri Kedah di Alor Setar.Beliau yang juga Presiden Parti Amanah Negara (AMANAH) berkata, tidak timbul soal pembaziran dalam penganjuran rumah terbuka ini."Kita komited untuk mengadakan perbelanjaan yang berhemah. Kalau nak diungkit soal pembaziran, kita boleh membuat perbandingan dengan kerajaan terdahulu."Datuk Seri Mohamad berkata demikian mengulas kritikan Menteri Besar Kedah, Datuk Seri Muhammad Sanusi Md Nor bahawa Majlis Rumah Terbuka Malaysia Madani Bersama Perdana Menteri di enam negeri dianggap sebagai program kempen Pilihan Raya Negeri (PRN) dan tidak wajar diadakan.Program ini kata Muhammad Sanusi melibatkan kos yang tinggi sedangkan kerajaan Persekutuan sebelum ini menguar-uarkan supaya langkah penjimatan dibuat oleh semua pihak.Katanya, jamuan rumah terbuka Aidilfitri seharusnya diadakan di satu saja lokasi iaitu di Seri Perdana atau di sekitar Putrajaya seperti kelaziman sebelum ini.Program anjuran Jabatan Perdana Menteri melalui Unit Penyelarasan Lonjakan Prestasi (PACU) selaku penyelaras utama itu diadakan di Kedah pada 29 April, Kelantan (12 Mei) dan Terengganu pada 13 Mei.Selain itu JPM memaklumkan Perdana Menteri turut dijangka menghadiri tiga majlis rumah terbuka Aidilfitri yang dilaksanakan Kerajaan Negeri masing-masing iaitu di Selangor, Pulau Pinang dan Negeri Sembilan.

(Datuk Seri Mohamad Sabu turut mengambil kesempatan memberi 'duit raya' kepada kanak-kanak)


Kekalkan warisan baju melayu teluk belanga

JOHOR BAHRU, 24 April- Leher dijahit dengan jahitan tulang belut menggunakan tangan serta berbutang satu, itu antara ciri-ciri baju melayu teluk belanga yang tidak asing bagi orang Johor.Tukang jahit baju melayu teluk belanga, Jamil Sukaimi berkata, bagi memenuhi permintaan pelanggan sempena Aidilfitri, beliau mengupah 10 tukang jahit tulang belut dari seluruh negeri.Perkara ini secara tidak langsung membantu individu diupah, majoritinya suri rumah menambah pendapatan.Jelas Jamil, Johor memerlukan lebih ramai pakar jahitan tulang belut.Justeru, kolej-kolej komuniti atau kemahiran diseru memperhebat latihan jahitan tersebut supaya warisan ini tidak pupus."Baju melayu sekarang telah dimodenkan, saya rasa itu sudah keterlaluan sebab tu budaya kita sendiri."Kalau boleh kita kekalkan baju melayu yang asli dengan potongan longgar dan tidak menampakkan bentuk tubuh, katanya.Dalam pada itu, katanya masyarakat hari ini perlu menghormati kesenian yang ada pada baju melayu supaya tidak dipengaruhi budaya asing.Di Johor, baju melayu teluk belanga bukan sahaja dipakai semasa perayaan Aidilfitri, tetapi turut dikenakan pada majlis-majlis keraian, majlis perkahwinan dan solat Jumaat.

(Tukang jahit baju Melayu teluk belanga, Jamil Sukaimi)


Lelaki 140kg patah pergelangan kaki tergelincir daki bukit

MANJUNG, 24 April- Seorang lelaki obesiti seberat 140 kilogram (kg), berusia 44 tahun diangkat menggunakan khidmat khas pasukan Jabatan Bomba dan Penyelamat Malaysia (JBPM) selepas tergelincir di Bukit Tiga Ratus, di sini, semalam.Seramai lapan anggota bomba mengambil masa kira-kira empat jam bagi membantu membawa turun mangsa yang patah pergelangan kaki kiri ketika melakukan aktiviti mendaki bersama rakannya.Menurut jurucakap Balai Bomba dan Penyelamat (BBP) Seri Manjung, mereka menerima panggilan kecemasan daripada orang awam bagi mendapatkan bantuan operasi khas itu pada pukul 1.50 tengah hari.

"Anggota dengan kekuatan lapan orang menggunakan pengusung untuk menurunkan mangsa pada ketinggian 170 meter," katanya.Bagaimanapun, mangsa telah diberikan rawatan awal sebelum diserahkan kepada pihak ambulans untuk tindakan selanjutnya.


PKPMP nafi kaunter jamin ditutup awal

KUALA LUMPUR, 24 April- Pejabat Ketua Pendaftar Mahkamah Persekutuan Malaysia (PKPMP), Istana Kehakiman, menafikan laporan yang menyatakan kaunter jamin ditutup awal pada Khamis lepas sehingga menyebabkan enam tertuduh terpaksa meringkuk di dalam penjara sepanjang cuti perayaaan kerana gagal menyelesaikan proses ikat jamin.Menurut PKPMP dalam satu kenyataan, kesemua 10 tertuduh telah dibenarkan mahkamah untuk dijamin, namun hanya penjamin bagi empat tertuduh yang hadir untuk meneruskan proses ikat jamin pada hari berkenaan.Pejabat Ketua Pendaftar memaklumkan, kaunter jamin berkenaan sebenarnya ditutup pada pukul 4.00 petang, iaitu waktu biasa penutupan kaunter jamin sepanjang bulan Ramadan.Bagaimanapun, proses jamin bagi keenam-enam tertuduh tidak dapat disempurnakan selepas penjamin bagi keenam-enam mereka tidak dapat dikemukakan sehingga pukul 4.00 petang.

Menurut PKPMP, kehadiran penjamin untuk menguruskan proses jamin merupakan sebahagian daripada prosedur yang perlu dipatuhi, selain bertujuan membolehkan mahkamah mengesahkan identiti penjamin yang bertanggungjawab dalam jaminan itu.Ia juga bagi memberikan penerangan secara lisan kepada penjamin-penjamin berhubung syarat dan tanggungjawab penjamin sepanjang tempoh jaminan.


3 beradik mati lemas di Pantai Cahaya

PORT DICKSON, 24 April- Tiga beradik ditemukan lemas selepas mandi bersama keluarganya di Pantai Cahaya, di sini, petang semalam.Komander Operasi Balai Bomba dan Penyelamat Teluk Kemang, Penolong Penguasa Bomba, Azizee Alias berkata, ketiga-tiga mangsa merupakan wanita dikenali sebagai R. Kalavani, 30, Dawige, 29 dan Sathiyadevi, 19."Kami menerima panggilan kecemasan pada pukul 5.57 petang sebelum anggota dari Balai Bomba dan Penyelamat Port Dickson dan Teluk Kemang dikejarkan ke lokasi," katanya.Menurutnya, kejadian melibatkan sebuah keluarga yang terdiri daripada dua lelaki dan tiga wanita, empat daripadanya merupakan adik-beradik.Tambah beliau, adik lelaki mangsa, Veeran, 26, dan saudara lelakinya, J. Sathiswaran, 29, diselamatkan oleh orang awam dan dihantar ke Hospital Port Dickson untuk rawatan.

Ujarnya, kedua-dua mangsa lelaki berada dalam keadaan selamat manakala tiga wanita berkenaan disahkan meninggalkan dunia oleh pihak perubatan Kementerian Kesihatan Malaysia (KKM).Jelas beliau, ketiga-tiga mangsa ditemukan kira-kira 50 meter dari pantai dan kesemua mayat mangsa diserahkan kepada polis untuk tindakan selanjutnya.


Aliran trafik tinggi di lebuh raya utama malam ini

KUALA LUMPUR, 23 April - Aliran trafik dilaporkan tinggi dan perlahan di lebuh raya utama setakat pukul 10 malam ini berikutan pertambahan kenderaan pada hari kedua sambutan Aidilfitri. Jurucakap Lembaga Lebuhraya Malaysia (LLM) ketika dihubungi berkata ia melibatkan trafik ke arah utara dari Yong Peng ke Pagoh, Hentian Tangkak ke Tangkak, Jasin ke Ayer Keroh, Restoran Jejantas Ayer Keroh ke Simpang Ampat dan Pedas/Linggi ke Seremban. “Trafik turut tinggi dan masih perlahan ke arah selatan dari Jitra Selatan ke Hutan Kampung, Kubang Pasu ke Gurun, Gurun ke Sungai Petani Utara, Permatang Pauh ke Perai, Changkat Jering ke Terowong Menora dan Sungkai ke Slim River,” katanya.

LLM menerusi ciapan di laman Twitter memaklumkan trafik di lebuh raya Kuala Lumpur-Karak turut dilaporkan berdepan situasi sama dari arah Genting Sempah ke Gombak.Orang ramai boleh mendapatkan maklumat trafik terkini menerusi talian bebas tol Plusline 1800-88-0000 dan laman Twitter www.twitter.com/plustrafik atau talian LLM 1800-88-7752 serta laman Twitter di www.twitter.com/llminfotrafik. -BERNAMA


Dugaan raya kedua, lapan rumah rosak akibat ribut di Perlis

KANGAR, 23 April- Sekurang-kurangnya lapan buah rumah rosak akibat ribut yang melanda Perlis pada pukul 3.30 petang tadi.Hujan lebat dan angin kencang menyebabkan bumbung rumah diterbangkan serta struktur binaan runtuh.Kawasan paling teruk terjejas ialah Kampung Teluk Jambu, Seriab dan Batu Hampar di Kangar.Selain, Kampung Paya di Beseri, Kampung Gial di Mata Ayer, Kampung Padang Siding dan Kurong Anai di Arau.

(Bumbung sebuah rumah yang diterbangkan angin dalam kejadian ribut petang tadi)

Ketua Pegawai Eksekutif, Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor memaklumkan, pihaknya sedang menyelaras dan mendapatkan anggaran sebenar kerosakan setiap rumah terlibat."Bagi yang mengalami kerosakan kecil, bantuan membaiki kediaman akan diselaras oleh Jabatan Kebajikan Masyarakat, manakala bagi kerosakan besar akan diselaras oleh MAIPs," katanya.Tambah beliau, MAIPs menyeru mangsa yang belum membuat laporan polis supaya berbuat demikian.Penduduk juga boleh memaklumkan kepada wakil MAIPs di setiap kariah masjid bagi tindakan segera.


Jelajah Rumah Terbuka Malaysia MADANI bermula 29 April hingga 14 Mei - Fahmi

KUALA LUMPUR, 23 April - Rumah Terbuka Aidilfitri Perdana Menteri, Datuk Seri Anwar Ibrahim dan jemaah Menteri Kerajaan Perpaduan di enam negeri dijadual berlangsung antara 29 April hingga 14 Mei depan.Menteri Komunikasi dan Digital, Fahmi Fadzil menerusi kenyataan media di Facebooknya memaklumkan Rumah Terbuka Aidilfitri Malaysia MADANI tersebut terbuka kepada orang ramai.Ia bagi memberi peluang untuk mengeratkan silaturahim.

Enam lokasi tersebut ialah Selangor, Negeri Sembilan, Pulau Pinang, Kedah, Kelantan dan Terengganu.Ia akan bermula di Kedah pada 29 April di Hotel Raia, Alor Setar, dan berakhir di Selangor di Kawasan Komersial Fasa 3, Batu Caves pada 14 Mei.


PM ziarah Rohana Jalil di Hospital Canselor Tuanku Muhriz

KUALA LUMPUR, 23 April - Perdana Menteri, Datuk Seri Anwar Ibrahim meluangkan masa menziarahi penyanyi era 80-an, Rohana Jalil yang sedang dirawat di Unit Rawatan Rapi (ICU) Hospital Canselor Tuanku Muhriz, Universiti Kebangsaan Malaysia (UKM), pada Jumaat lepas.Menerusi catatan di Facebooknya, Anwar memaklumkan Rohana mengalami kebocoran usus dan tahap kesihatannya masih dipantau pasukan perubatan.Sementara itu Perdana Menteri turut mengambil peluang menziarahi Adzis Ismail, rakan beliau sewaktu menuntut di Kolej Melayu Kuala Kangsar (MCKK) yang sedang menjalani dialisis akibat masalah kesihatan yang dialami di hospital yang sama.

(Perdana Menteri, Datuk Seri Anwar Ibrahim menziarahi penyanyi era 80-an, Rohana Jalil yangsedang dirawat di Unit Rawatan Rapi (ICU) Hospital Canselor Tuanku Muhriz/ Foto FB AnwarIbrahim)

"Saya mendoakan kedua-dua mereka dikurniakan aafiyah (kesihatan), Insya-Allah," kata Anwar.Sebelum ini, Rohana atau nama sebenarnya Dara Abd Jalil, 68, dimasukkan ke hospital itu pada hari Selasa sebelum selamat menjalani pembedahan pada keesokannya bagi merawat kebocoran pada usus.Ibu kepada pelakon Kilafairy itu difahamkan sudah dipindahkan ke unit dependensi tinggi (HDU) hari ini dengan pemantauan rapi doktor.


Aliran trafik perlahan di lebuh raya utama petang ini

KUALA LUMPUR, 23 April - Aliran trafik dilaporkan perlahan di lebuh raya utama setakat pukul 5 petang ini berikutan pertambahan kenderaan sempena hari kedua sambutan Aidilfitri.Jurucakap Lembaga Lebuhraya Malaysia (LLM) ketika dihubungi berkata trafik bergerak perlahan arah selatan dari Nilai ke Seremban sehingga Senawang dan Ayer Keroh ke Jasin serta Bukit Gambir ke Pagoh.“Trafik juga perlahan arah utara dari Senai ke Sedenak, Simpang Renggam ke Machap sehingga Ayer Hitam dan Hentian Yong Peng Utara ke Pagoh,” katanya.LLM menerusi ciapan di laman Twitter memaklumkan trafik di Lebuhraya Pantai Timur 1 turut sesak sebelum Tol Gombak menghala timur.

Trafik sebelum Tol Temerloh menghala keluar turut dilaporkan berdepan situasi sama iaitu kira-kira 700 meter dari Kilometer 139.2 sehingga Tol Chenor menghala timur susulan pertambahan kenderaan.Orang ramai boleh mendapatkan maklumat trafik terkini menerusi talian bebas tol Plusline 1800-88-0000 dan laman Twitter www.twitter.com/plustrafik atau talian LLM 1800-88-7752 serta laman Twitter di www.twitter.com/llminfotrafik. -BERNAMA


'Scammer': Pengguna diminta peka dengan laman web, aplikasi mencurigakan

KUALA LUMPUR, 23 April - 'Scammer' boleh menjelma dalam pelbagai bentuk dan guna pelbagai taktik.Komponen dinamakan 'apk malware' yang menyamar sebagai aplikasi telefon pintar boleh menggodam sistem perbankan dalam talian pengguna. Hanya dengan satu klik, pengguna berisiko kehilangan wang ringgit semasa melakukan transaksi dalam talian.Menurut perunding kewangan, Farah Syazwani, pengguna dinasihat agar sentiasa peka dengan laman web atau aplikasi mencurigakan, selain menghubungi Pusat Respon Scam Kebangsaaan (NSRC) sekiranya terjerat helah 'scammer' di talian 997."Kita sebagai pengguna perlu sama 'sophisticated' dengan mereka (scammer), sentiasa 'update password' perbankan, bersihkan 'history' selepas transaksi 'online', juga jangan percaya tawaran pelaburan yang 'too good to be true' dan paling penting rujuk perunding kewangan bertauliah untuk sebarang kemusykilan," kata beliau.

Selain talian NSRC, Bank Negara juga bakal menguatkuasa langkah pencegahan wajib bagi transaksi perbankan dalam talian selewat-lewatnya Jun depan. "Akan elak daripada 'online scam' yang kebanyakan guna 'link shopping' sebagai tujuan untuk dapatkan lebihan kewangan untuk diri mereka, jadi kalau saya shopping saya akan gunakan 'link' rasmi untuk mudah dapat 'refund' kembali," kata pegawai bank, Norhisham Osman."Penggunaan kad kredit atau debit agak selamat cuma pastikan kita tak kongsikan kita punya pin dan pastikan peniaga tidak salah 'key in' untuk elak lebihan caj, bayar pakai QR juga mudah sebab lebih rendah dan tak payah bawa tunai," menurut pegawai bank, Justina Bakri.Data Polis Diraja Malaysia (PDRM) menunjukkan sejumlah 71,833 kes penipuan dengan nilai kerugian RM5.2 bilion direkodkan dari tahun 2020 sehingga Mei 2022.


Harga bahan mentah meningkat, lemang dijual semakin mahal

KUALA LUMPUR, 23 April- Peningkatan harga bahan mentah seperti beras pulut, santan dan buluh menyebabkan segelintir peniaga lemang sekitar ibu kota terpaksa menaikkan harga juadah itu.Bagaimanapun, keadaan itu tidak menjejaskan permintaan pelanggan terhadap hidangan tradisi tersebut. Beberapa pelanggan di sekitar gerai lemang di Sentul, di sini, mengakui terdapat sedikit kenaikan harga, namun ia tidak ketara."Bagi saya, untuk nak makan setahun sekali, ya kita sanggup berbelanja dengan harga tersebut.Kita tak boleh salahkan peniaga sebab kita tahu harga bahan mentah semua naik, kita boleh terimalah harga sekarang," kata Mohd Norhafizi Ramli."Memang ada sedikit kenaikan, bagi saya tiada masalah untuk bayar.Walaupun harga naik tapi tak melampau, masih mampu kita beli," ujar seorang lagi pelanggan, Mazlin Jamaluddin.

(Seorang peniaga menyiapkan lemang untuk dijual)

Sementara itu, bagi pengusaha, mereka sedaya upaya memastikan harga ditawarkan berpatutan, meski berdepan cabaran kos harga barangan.Paling utama, lemang dijual masih mengekalkan saiz, kuantiti dan kualiti pada tahap terbaik."Naik itu berbeza mengikut saiz, kalau harga RM16, sebelum ni jual RM14 ikut berat dan kuantiti.Secara purata, seringgit kita terpaksa naikkan tahun ini, walaupun selama ini kita kekalkan harga selama empat tahun," ujar Muhammad Izzat Hasif."Paling banyak meningkat ialah harga buluh sebab masa mula-mula dahulu, kami beli buluh dengan harga 60 sen, tetapi sekarang ini sudah RM1.50 dan ada yang mencecah RM2.00.Kami dah naikkan harga kira-kira RM2.00, tapi syukur masih ramai lagi nak beli," kata Fadhanah Tajul Bariyah Razlan Shah.


Peniaga ditahan disyaki pukul pelanggan dakwa lemang mentah

MELAKA, 23 April- Seorang peniaga lemang ditahan bagi membantu siasatan memukul seorang lelaki warga emas yang mendakwa lemang dibelinya mentah dalam kejadian di sebuah gerai di Jalan Bukit Beruang Utama, di sini Jumaat lepas. Ketua Polis Daerah Melaka Tengah ACP Christopher Patit berkata kejadian kira-kira 8 malam itu menyebabkan mangsa iaitu pesara tentera berusia 61 tahun luka di bahagian telinga kiri dan tangan kanan kerana terkena serpihan buluh lemang yang dibelah dan dirawat di Hospital Melaka.Beliau berkata sebelum kejadian, warga emas itu datang ke gerai berkenaan untuk menukar lemang yang dibeli pada sebelah pagi kerana didapati masih mentah."Sebaik tiba di gerai berkenaan, mangsa mendakwa telah menunjukkan lemang yang beli di dalam bekas plastik kepada peniaga lemang iaitu seorang lelaki berusia 40 tahun tetapi peniaga itu tidak mahu melihatnya."Peniaga tersebut kemudian membelah satu daripada lemang yang dibeli mangsa dan menunjukkan lemang tersebut masak sepenuhnya sebelum berlaku pergaduhan mulut antara mereka," katanya dalam kenyataan hari ini.Beliau berkata peniaga berkenaan dikatakan bertindak memukul mangsa dengan buluh lemang di bahagian telinga kiri dan terkena pada tangan kanan sebelum mangsa beredar meninggalkan gerai.Katanya siasatan awal mendapati kejadian berlaku kerana peniaga itu mendakwa mangsa mencampak lemang yang dikatakan tidak masak dalam bekas plastik kepadanya dan mahu menularkan video kejadian yang dirakam agar orang ramai tidak datang ke gerai tersebut.Christopher berkata selain itu, peniaga berkenaan juga mendakwa mangsa telah membalingnya dengan plastik berisi lemang yang dibeli sehingga menyebabkannya berang.Beliau berkata peniaga itu ditahan di tepi Jalan Kota, di sini kira-kira 12.15 tengah malam pada Sabtu dan kemudian dilepas dengan jaminan polis selepas keterangannya direkodkan.

"Kes masih disiasat lanjut mengikut Seksyen 324 Kanun Keseksaan kerana dengan sengaja mendatangkan kecederaan menggunakan senjata,” katanya.Semalam tular menerusi media sosial video berdurasi 29 saat yang memaparkan tindakan seorang peniaga lemang memukul lelaki warga emas dengan buluh lemang selain mengeluarkan kata-kata kesat. -BERNAMA


Kira-kira 18,000 tetamu hadir ke Rumah Terbuka Aidilfitri Sultan Johor

JOHOR BAHRU, 23 April- Rumah Terbuka Aidilfitri Sultan Johor, Sultan Ibrahim Sultan Iskandar dan Permaisuri Johor, Raja Zarith Sofiah Sultan Idris Shah di Istana Besar Johor dihadiri kira-kira 18,000 rakyat pelbagai latar belakang hadir bermula 9.00 pagi hingga 1.00 tengah hari tadi.Pengunjung menunggu seawal 7.00 pagi di pagar istana dan teruja menghadiri rumah terbuka berkenaan, selepas tiga tahun tidak diadakan.Sultan Ibrahim tiba di istana pada pukul 10.00 pagi dan meluangkan masa lebih sejam untuk bertemu rakyat.Kali terakhir rumah terbuka ini dianjurkan ialah pada tahun 2019 di Istana Pasir Pelangi.Menurut suri rumah Azalila A. Samad, "Sebelum perintah kawalan pergerakan (PKP) pun ada juga, tapi saya rasa ini tahun kedua. Sebelum ini buat bukan dekat sini tetapi di istana lain. Tapi pada saya, setiap kali Sultan adakan rumah terbuka saya mesti datang, sebab suasana memang meriah."Bagi Mohd Shafie Abdullah yang datang daru Kluang, "kami datang ke sini untuk rumah terbuka Sultan Johor. Jadi, suasana di sini agak seronok dan ini merupakan yang pertama kali saya datang ke sini. Saya tidak pernah rasa keadaan ini, dan ini juga merupakan pengalaman pertama buat keluarga saya."Seorang ahli Geologis yang ditemui, Low Wan Ching yang juga pertama kali datang rumah terbuka Sultan Johor berasa "sangat gembira sebab saya datang dari Kuala Lumpur. Nampak ramai orang ramai dan pelbagai jenis makanan disediakan. Tempat ini sangat cantik dan saya rasa sangat bertuah. Saya juga tidak menunggu lama untuk masuk ke istana, sekitar 10 minit sahaja."Tidak ketinggalan pelajar pertukaran dari Turku, Finland Linda Broere, "ini merupakan kali pertama saya berada di Johor. Ianya sangat seronok kerana makanan yang pelbagai dan semangat yang ditunjukkan. "Selain itu ia juga sesuai untuk dihadiri bersama kawan-kawan dan berkenalan dengan kenalan baru. Ini juga merupakan pertama kali saya menyambut Hari Raya Aidilfitri, dan ia merupakan pengalaman yang sangat seronok."Sultan Ibrahim turut diiringi Menteri Besar Johor Datuk Onn Hafiz Ghazi, Ketua Polis Johor, Datuk Kamarul Zaman Mamat dan barisan exco kerajaan negeri.

(Sultan Ibrahim Sultan Iskandar dan Onn Hafiz Ghazi)


Rumah terbuka erat perpaduan kaum

KRUBONG, 23 April- Semangat perpaduan di bawah payung Malaysia Madani antara elemen utama yang diterapkan dalam penganjuran rumah terbuka sempena Aidilfitri ini.Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana Melaka, Datuk Rais Yasin berkata, ia dapat dilihat dengan kehadiran pelbagai kaum ke setiap rumah terbuka yang sedang dan akan dianjurkan oleh pelbagai pihak termasuk kerajaan negeri.Justeru beliau berharap menerusi penganjuran rumah terbuka ini hubungan antara kaum di negara ini dapat terus dieratkan bagi mengekalkan keharmonian dan keamanan negeri dan negara."Ini adalah memang untuk perpaduan kaum kerana bagi saya dengan semangat Malaysia Madani yang telah diterapkan oleh kerajaan pusat dan ditunjukkan pula oleh Ketua Menteri Melaka yang baharu iaitu Datuk Seri Ab Rauf Yusoh."Jadi saya menjangkakan setiap rumah terbuka baik exco ataupun AHli Dewan Undangan Negeri (ADUN) akan dapat lebih meriah lagi dengan suasana yang harmoni, insya Allah," katanya demikian kepada pemberita pada Majlis Rumah Terbuka Aidilfitri beliau di sini.Turut hadir Yang di-Pertua Negeri, Tun Mohd Ali Mohd Rustam; Ketua Menteri, Datuk Seri Ab Rauf Yusoh serta barisan exco dan timbalan exco kerajaan negeri.Dianggarkan lebih 10,000 masyarakat sekitar akan hadir ke majlis berkenaan yang tamat pada jam 4.00 petang nanti.


Aliran trafik perlahan, kenderaan dijangka bertambah menjelang tengah hari

(Trafik mula perlahan sebelum Plaza Tol Gombak dari arah Batu Caves dan bilangan kenderaan dijangka bertambah menjelang tengah hari/FOTO HIASAN BERNAMA)

KUALA LUMPUR, 23 April- Aliran trafik perlahan di lebuh raya utama setakat 10.30 pagi Ahad berikutan pertambahan kenderaan sempena sambutan Aidilfitri yang memasuki hari kedua.Jurucakap Lembaga Lebuhraya Malaysia (LLM) ketika dihubungi berkata, trafik mula perlahan sebelum Plaza Tol Gombak dari arah Batu Caves dan bilangan kenderaan dijangka bertambah menjelang tengah hari.Trafik menuju ke utara dilaporkan perlahan dari Slim River ke Tapah dan situasi sama juga ke arah selatan dari Seremban ke Pedas Linggi serta Southville ke Nilai.Sementara itu, trafik turut dilaporkan perlahan dari Kulai ke Sedenak.

(Aliran trafik perlahan di lebuh raya utama setakat 10.30 pagi ini berikutan pertambahan kenderaan sempena sambutan Aidilfitri yang memasuki hari kedua/BERNAMA)

Orang ramai boleh mendapatkan maklumat trafik terkini menerusi talian bebas tol Plusline 1800-88-0000 dan laman Twitter www.twitter.com/plustrafik atau talian LLM 1800-88-7752 serta laman Twitter di www.twitter.com/llminfotrafik. -BERNAMA


57 'mat rempit' serah diri, selepas enam jam sembunyi

KULAI, 23 April- Selepas bersembunyi kira-kira enam jam dalam kebun kelapa sawit di kilometer tujuh Jalan Kulai-Kota Tinggi, 57 ‘mat rempit’ akhirnya menyerah diri selepas menemui jalan buntu kerana sudah dikepung polis.Semua lelaki berusia 17 hingga 42 tahun itu masuk ke dalam kebun kelapa sawit untuk lari daripada pihak polis menggunakan ‘jalan tikus’, 3.00 pagi semalam.Ketua Polis Kulai, Superitendan Tok Beng Yeow berkata, mereka menyerah diri pada sembilan pagi kerana tidak tahan dengan keadaan panas, selain mahu menyambut Aidilfitri bersama keluarga.Sementara itu, 140 saman dikeluarkan polis menerusi Op Selamat antara 11.00 malam 21 April hingga 5.00 pagi pada Sabtu di daerah berkenaan.Antara kesalahan, yang dilakukan ialah tiada lesen memandu, tiada perlindungan insurans, ubah suai ekzos dan tidak memakai topi keledar.39 motosikal turut disita mengikut Seksyen 64 Akta Pengangkutan Jalan 1987.

(57 'mat rempit' serah diri selepas bersembunyi)


47 penunggang motosikal ditahan

BATU PAHAT, 23 April- 47 penunggang motosikal berusia 15 hingga 30 tahun ditahan polis menerusi Op Selamat di Dataran Penggaram, bermula 5.00 petang hingga 7.00 malam, semalam.Operasi dibuat susulan aduan awam mengenai remaja berkumpul dan membuat bising menggunakan motosikal di kawasan berkenaan.Ketua Polis Daerah, ACP Ismail Dollah berkata, semua individu diiring ke Balai Trafik kira-kira 200 meter dari lokasi ditahan untuk pemeriksaan lanjut.79 saman dikeluarkan atas pelbagai kesalahan.Manakala 10 motosikal disita mengikut Seksyen 64(1) Akta Pengangkutan Jalan 1987 kerana tiada lesen memandu dan ubah suai struktur.Polis turut menahan tiga remaja dalam konvoi tersebut kerana membakar suar asap yang berbahaya dan mengganggu ketenteraman awam serta pengguna jalan raya.Kes disiasat mengikut Seksyen 4 Akta Kesalahan Kecil/ Seksyen 8 Akta Bahan Letupan.Sementara seorang lagi ditahan mengikut Seksyen 42(1) Akta Pengangkutan Jalan 1987 kerana menunggang motosikal secara berbahaya dengan melakukan aksi-aksi bahaya.

(47 penunggang motosikal ditahan polis menerusi Op Selamat)


Imam masjid dilanggar pacuan empat roda, selamat

PONTIAN, 23 April- Seorang imam masjid yang dilanggar sebuah pacuan empat roda di Jalan Parit Haji Yusof, Benut semasa pulang menunaikan solat sunat Aidilfitri 10.05 pagi semalam selamat.Ketua Polis Daerah Pontian, Superintendan Mohammad Shofee Tayib berkata, mangsa berusia 39 tahun cedera di mulut dan menerima rawatan di Hospital Sultanah Nora Ismail, Batu Pahat.Manakala pemandu pacuan empat roda, lelaki berusia 33 tahun ditahan untuk siasatan dan dibebaskan dengan jaminan polis sementara kertas siasatan dilengkapkan.Saringan air kencing terhadap pemandu, negatif dadah.Polis menerima laporan 2.17 petang semalam dan video kemalangan berdurasi 34 saat itu tular di media sosial.Kes disiasat mengikut Seksyen 42 Akta Pengangkutan Jalan 1987.

(Imam masjid dilanggar pacuan empat roda)


Pemimpin disaran erat hubungan dengan rakyat

AYER KEROH, 23 April- Pemimpin masyarakat disaran menggunakan peluang Aidilfitri ini bagi mengeratkan hubungan dengan masyarakat bawah pimpinan mereka.Ketua Menteri Melaka, Datuk Seri Ab Rauf Yusoh berkata, ia dapat dilakukan melalui program rumah terbuka yang dianjurkan di setiap kawasan Dewan Undangan Negeri (DUN).Dengan inisiatif itu beliau yakin, masyarakat bukan sahaja dapat mengenali pemimpin mereka malah berpeluang untuk beramah mesra antara satu sama lain."Sebenarnya Hari Raya Aidilfitri ini meraikan kemeriahan Syawal bersama pimpinan dan rakyat."Rakyat pula dapat melihat pemimpinnya dan berkenalan antara satu dengan lain jadi ketika ini silaturrahim boleh dijalinkan dengan Majlis Rumah Terbuka Hari Raya Aidilftir ini supaya suasana dapat dirasai bersama antara rakyat dan pemimpin."Dalam pada itu, Ab Rauf turut menjemput seluruh rakyat Melaka untuk hadir ke rumah terbuka kerajaan negeri yang akan berlangsung di Pusat Dagangan Antarabangsa Melaka (MITC) pada 29 April ini bermula jam 10.00 pagi hingga 3.00 petang.


Kerajaan Melaka komited selesaikan masalah PPR Krubong

KRUBONG, 23 April- Kerajaan negeri Melaka serius memastikan masalah kerosakan terutama jubin lantai kalis air yang dialami penduduk di Program Perumahan Rakyat (PPR) Krubong sejak 2020 diselesaikan sepenuhnya tahun ini.Exco Kanan Perumahan, Kerajaan Tempatan , Saliran , Perubahan Iklim Dan Pengurusan Bencana , Datuk Rais Yasin berkata pada 2020 hingga 2022, Lembaga Perumahan Melaka (LPM) telah mengeluarkan kos lebih RM1.2 juta bagi membaiki kerosakan itu di 213 unit rumah di PPR berkenaan.Untuk tahun ini pula, hampir RM500,000 diperuntukkan LPM untuk kerja-kerja pembaikan yang sama bagi 74 unit rumah lagi."Kita akan mengambil tindakan segera untuk membetulkan pengetahuan juga kerajaan Melaka melalui lembaga perumahan kita sentiasa memantau unit-unit yang rosak ini."Melalui aduan ada yang mungkin sudah melebihi lebih dua tahun tidak di perbaiki jadi insya Allah yang ini akan menjadi keutamaan kita untuk kita membetulkan semula unit-unit yang terlibat ini," katanya di sini.Jelas Datuk Rais bagi menampung kos pembaikan di PPR dan Rumah Pangsa Awam di Melaka, LPM turut memohon peruntukan di bawah Program Penyenggaraan Perumahan (PPP) Kementerian Perumahan dan Kerajaan Tempatan (KPKT).Secara keseluruhan sejak 2013 hingga 2022 sebanyak RM21.4 juta telah dibelanjakan LPM bagi kerja naik taraf dan menyelenggara PPR serta Rumah Pangsa Awam di seluruh negeri itu.Ia termasuk kerja-kerja pembersihan, penyelenggaraan lif dan pemotongan rumput.